qundao/data-zh-poetry huggingface dataset:
上元夜怀廖芸夫
作者：陈廷敬
朝代：清
体裁：七言律诗

曾解金龟换紫貂，中山千日醉醇醪。春城漏转催银箭，上苑花迟待彩毫。歌断落梅江树远，坐深明月蓟楼高。西窗旧事传灯火，此夕怀人客思劳。
上元夜扈从出永定门作
作者：陈廷敬
朝代：清
体裁：七言律诗

对仗金床下殿行，玉街车马溢春声。天回烟景低帷殿，野旷星河出幔城。北斗龙杓随凤辇，东风画鼓杂鼍更。归来独拥残书坐，一穗缸花夜笑生。
上元夜早起
作者：陈廷敬
朝代：清
体裁：七言绝句

颠倒衣裳月迥明，游人一夜蹋歌声。五更玉笛风萧瑟，曾向关山万里行。
上元夜简内直诸公
作者：陈廷敬
朝代：清
体裁：七言律诗

曲晏传柑记往年，疏星澹月故依然。张灯小巷春无那，罗雀閒门意自便。节过欲泥丹灶火，夜来重爇赐垆烟。九衢箫鼓三更梦，又是君恩放假眠。
上元夜雪过吴玉随编修次孙惟一侍读韵赠潘吴两生
作者：陈廷敬
朝代：清
体裁：七言律诗

暮雪寒威独有权，帝城如海醉谁先。东华岁月新正酒，北斗阴晴万里天。走马竞寻元夜约，题诗须趁落镫传。孙郎帐下才无敌，不少江东子布贤。
上元雪过灵祐道院
作者：陈廷敬
朝代：清
体裁：七言律诗

六分春色一分知，暇日初游兴不迟。野馆阴晴连畤树，庙门风雪下灵旗。莺花世界空濛里，燎火京城杂沓时。历遍海山寻兜率，云霞归路重相思。
上官松石画
作者：陈廷敬
朝代：清
体裁：七言绝句

云树苍苍隔寺楼，乱山飞瀑屋西头。花时恐有渔舟入，肯使桃红出涧流。
上御神武门观西洋进贡狮子
作者：陈廷敬
朝代：清
体裁：七言律诗

皇威远被海西偏，灵产欣观自九天。王会地图过禹服，帝疆方物集尧年。条支入贡龙沙外，乌弋随朝凤阙前。从此上林添兽簿，定知不赏啬夫贤。
上手敕念诸臣劳命公暇游赏苑中网鱼携归恭述
作者：陈廷敬
朝代：清
体裁：七言律诗

渺渺蓬池接露台，银河一道象昭回。金华不辍宵衣直，玉几还随讲席来。记忆从官三伏近，传宣御札十行开。侍臣空自惭归遗，曼倩当时未易才。
下邳道中
作者：陈廷敬
朝代：清
体裁：七言绝句

高鸟长淮去淼茫，楚州人物入苍凉。谁知百尺楼中客，自许元龙卧大床。
与可谈蜀中花木之盛咏怀兼寄素心六箴荀少公干
作者：陈廷敬
朝代：清
体裁：七言律诗

栈阁蚕丛草树侵，云山万里足登临。海棠城郭香真好，桂子衙斋月自深。五亩田园何处就，十年栽种可成阴。牛车下泽安吾老，花柳前村共讨寻。
与山
作者：陈廷敬
朝代：清
体裁：七言律诗

铁锁钩梯细磴分，半空时有凤箫闻。双峰夹送三清月，万壑全收太岳云。插汉桂榆垂欲下，摩霄龙鹤动成群。人间何限卑栖意，待剪香茅岭上耘。
与张泽长
作者：陈廷敬
朝代：清
体裁：五言律诗

与子共丘壑，园林方未还。谷口沁河水，门前王屋山。柴荆夹涧对，桑柘交枝閒。别后东皋月，清光照掩关。
与李公凯兼呈徐果亭
作者：陈廷敬
朝代：清
体裁：七言律诗

蒲柳先秋露叶零，碧天落落见晨星。与君同甲髭偏白，相对无言眼自青。淮海至今归大海，午亭元是一长亭。樽前张丈殷兄在，强欲相呼一笑听。
与杨琴士城南野饮
作者：陈廷敬
朝代：清
体裁：七言律诗

官菜园西绿渐深，草痕随路得幽寻。浮云不定高天色，野水多连古岸阴。忽忽未知生是乐，茫茫须觅醉时心。一壶珍重销愁物，曲罢还教与细斟。
与比邻孙侍御怀傅隐君青主
作者：陈廷敬
朝代：清
体裁：五言律诗

西山出屋角，峰色共东家。墙上频过酒，篱边数见花。岭云连岁晚，乡树极天涯。汾水相思处，残阳几度斜。
与石闾禅人二首·其一
作者：陈廷敬
朝代：清
体裁：七言绝句

曾题旧句巳朦胧，古壁蜗涎伴网虫。此处无人解文字，不须重著碧纱笼。
与石闾禅人二首·其二
作者：陈廷敬
朝代：清
体裁：七言绝句

雨笠烟蓑风露餐，猎师仙客久盘桓。夜窗芋熟松明火，出处无心问懒残。
与芸夫
作者：陈廷敬
朝代：清
体裁：五言律诗

沙塞鸿飞日，风林叶落时。百年犹旦暮，往事益凄其。屠狗身宜贵，雕虫技未奇。急将潇洒意，为缓鬓成丝。
与虞良
作者：陈廷敬
朝代：清
体裁：古风

呜呼三千篇，什一今尚存。宣尼绝韦编，于此尤讨论。好古述不作，精意探化元。我衰才思劣，归老道德源。沧海不可涉，沿流竞追奔。日暮失津涯，霣涕流潺湲。吾子诚贤哲，夙植词林根。朅来二十载，风雅方腾鶱。乐志寻孔颜，放意游羲轩。愿言共晨夕，相对各忘言。
与豫朋往石闾
作者：陈廷敬
朝代：清
体裁：七言律诗

白石清沙古涧深，川长秋气远相侵。往来踪迹看流水，去住羁栖羡野禽。伴老痴儿谙旅宿，懒行疲马恋溪阴。三年断续残诗卷，新句含悲自一吟。
与高鍊师
作者：陈廷敬
朝代：清
体裁：七言律诗

柳布谁知著隐沦，五陵车马逐流尘。古称燕赵悲歌士，我爱云山历落人。萝径风花长避客，石坛烟树若为邻。雅琴自昔同相赏，笙鹤从教分外亲。
世庙实录预纂修恭纪二首·其一
作者：陈廷敬
朝代：清
体裁：七言律诗

天颜如觐秘函新，东观重登载笔频。日历早垂青史事，编年仍属旧词臣。容衣弓剑春前泪，玉几江山战后尘。手辟太平归圣主，寝园云气绕枫宸。
世庙实录预纂修恭纪二首·其二
作者：陈廷敬
朝代：清
体裁：七言律诗

清霜版屋起炊烟，车马重城转寂然。寒夜衣裳眠待漏，萧辰妇子话归田。携家身计兼生计，拜禄餐钱倍俸钱。却念两朝虚供奉，秋风沾洒孝陵编。
世祖章皇帝御书正大光明四字上御制题跋勒石赐观于内殿进诗一首
作者：陈廷敬
朝代：清
体裁：七言律诗

曾侍先皇近玉除，龙鸾重捧九霄书。两朝宝翰辉天府，奕叶奎文映禁庐。典册星云光绚烂，勋华日月气扶舆。还思开国规模远，金匮藏编在石渠。
丙子元日立春次廖虞箴上舍韵
作者：陈廷敬
朝代：清
体裁：七言律诗

晴光淑气两无涯，元朔王春感岁华。上日相随青帝驾，新年一到玉皇家。天真省事知怜老，客有登歌敢拜嘉。共道五辛风味好，堆盘红缕间椒花。
丙寅元日
作者：陈廷敬
朝代：清
体裁：七言律诗

曙色葱茏右掖门，上趋北极侍含元。垆烟风转铜龙仗，燎火寒回白兽樽。欲报圣朝无阙事，滥重经席是深恩。多惭衰鬓青春早，映日宫花压帽温。
丙寅除夕撰易图成示虞良樾阡
作者：陈廷敬
朝代：清
体裁：七言律诗

玉漏金壶夜色新，藜床蔬食不嫌贫。自成萧索门庭在，无那欢娱节序频。蜡炬椒花迎岁酒，火销香灺隔年人。更阑点检残经罢，勘得浮生处处春。
丙辰元旦雪
作者：陈廷敬
朝代：清
体裁：五言排律

岁除梅蕊破，夜半雪花翻。物色流年换，生涯旧俗存。风云含万象，灯火闭千门。马迹春城蚤，钟声朔塞昏。自须迷玉勒，难可辨金根。润点铜龙漏，光添白兽尊。占农杂忧喜，望日别寒暄。柏酒传官舍，椒盘忆故园。归田学耕稼，入社宴鸡豚。领取丰年瑞，林庐老一村。
东冈同子弟及张王二客
作者：陈廷敬
朝代：清
体裁：古风

樊川美风日，群游陟东冈。少长各异趣，曹偶森成行。张卿颇解事，王郎兴亦长。子姓复朗拔，矫矫凌云翔。伊余少欣悦，颇怪鬓发苍。丛祠晚云薄，哀歌何激昂。迟暮赖陶写，此意成悲凉。登高望古城，墟里烟微茫。俛仰已今昔，尘世郁中肠。寄言少俊人，及时为乐方。
东冈独游
作者：陈廷敬
朝代：清
体裁：古风

亭午风日佳，陟高循前涧。石古径杳冥，溪长水清浅。岩中熏疏兰，汀曲荫苍藓。台行既脩迥，树坐乃幽缅。挂萝弱可扪，落花多愁践。怀古事岂殊，人往迹空显。依依杨柳华，萋萋葛叶展。时序催物情，悠哉谁与遣。
东坡和渊明读山海经十三首谓其七首皆仙语读抱朴子有感和之余尝欲作游仙诗因次其韵·其七
作者：陈廷敬
朝代：清
体裁：古风

伊余恨物感，神丧如槁木。泠然御长霄，堕此深崖谷。仙人怜垢氛，为我勤湔浴。时乎迫崦嵫，悲歌至秉烛。
东坡和渊明读山海经十三首谓其七首皆仙语读抱朴子有感和之余尝欲作游仙诗因次其韵·其三
作者：陈廷敬
朝代：清
体裁：古风

至人黄石公，青瞳方朱颜。来往谷城道，隐见千万年。上天下瀛海，游戏碣石山。遗我丹台书，肯与世人言。
东坡和渊明读山海经十三首谓其七首皆仙语读抱朴子有感和之余尝欲作游仙诗因次其韵·其二
作者：陈廷敬
朝代：清
体裁：古风

闭户长幽草，近市便美蔬。形影互相答，神明聊与居。暂为生时计，亦豫世外图。列仙不可几，吾衰将焉如。
东坡和渊明读山海经十三首谓其七首皆仙语读抱朴子有感和之余尝欲作游仙诗因次其韵·其五
作者：陈廷敬
朝代：清
体裁：古风

维南有王屋，维北乃洞阳。灵仙所窟宅，杳杳烟云长。朝罢金银阙，鹤驾来辉光。授我丹灶诀，坐待炉芽黄。
东坡和渊明读山海经十三首谓其七首皆仙语读抱朴子有感和之余尝欲作游仙诗因次其韵·其六
作者：陈廷敬
朝代：清
体裁：古风

散遣双玉童，孤鹤生爱怜。晨骑朝碧落，暮跨归神山。道逢青鸟使，相赠以好言。服食饮美酒，与子保遐年。
东坡和渊明读山海经十三首谓其七首皆仙语读抱朴子有感和之余尝欲作游仙诗因次其韵·其四
作者：陈廷敬
朝代：清
体裁：古风

子房师黄石，太华凌垤邱。辟谷西入关，英风渺难俦。降心圮上老，俯视园绮流。圣道久不作，且复为仙游。
东坡和渊明读山海经十三首谓其七首皆仙语读抱朴子有感和之余尝欲作游仙诗因次其韵矫矫琼树枝罗生玉堂阴丹凤一来仪和鸣成高林半空天乐流谁能写其音翘首虞山下肃然清我心·其一
作者：陈廷敬
朝代：清
体裁：古风

登真御寥廓，颇怪日月长。当其寂寞时，洞天为故常。织女缝裳衣，帝厨具糇粮。岂特善口体，万年乐未央。
东山上怀古之作
作者：陈廷敬
朝代：清
体裁：五言律诗

太行南欲尽，万里势犹雄。地迥标河朔，川长起岱嵩。六卿空晋土，二典自唐风。远溯龙门业，谁当继史公。
东山亭子放歌
作者：陈廷敬
朝代：清

东山望南山，百里堕我前。山亭横绝浮空翠，阑于缥缈临无地。我来气与霜天高，风尘归后寒萧骚。拂衣枕石每独往，垤蚁群笑沧溟鳌。百事回头如旧否，一片青山落吾手。倦客重寻冈上庐，童时旧种门前柳。尽扫西风万古愁，且倾落日三杯酒。君不见谢公高卧东山时，起为苍生已白首。昔时丝竹转凄凉，美人黄土今安有？百年我亦一东山，日夕樵歌动林薮。
东山亭子放歌
作者：陈廷敬
朝代：清
体裁：古风

东山望南山，百里堕我前。山亭横绝浮空翠，阑干缥缈临无地。我来气与霜天高，风尘归后寒萧骚。拂衣枕石每独往，垤蚁群笑沧溟鳌。百事回头如旧否，一片青山落吾手。倦客重寻冈上庐，童时旧种门前柳。尽埽西风万古愁，且倾落日三杯酒。君不见谢公高卧东山时，起为苍生已白首。昔时丝竹转凄凉，美人黄土今安有。百年我亦一东山，日夕樵歌动林薮。
东岳庙像元刘元塑
作者：陈廷敬
朝代：清
体裁：古风

上都塑像今谁存，刘其同姓銮与元。元昔黄冠事青帝，既贵惝恍营精魂。神居青霄清且尊，碧云腾涌连朝暾。真仙上谒不可以面觌，况能抟捖以手扪。元也执艺高绝伦，帝命象教如通神。雕梁绣户不入眼，石闾日观皆微尘。运意岂觉沧海阔，凝思暗与春天亲。驾言岱宗夫如何，设像已觉惊生民。其西炳灵公，其东司命君。绛纱玉斧苍龙仗，宰执介士俱天人。元乎今也不可作，高坟何处荒麒麟。又闻大都城，遗庙秋原斜。古像亦元制，凄迷沉风沙。塞长路远迹不到，抚卷稽古空咨嗟。人生一艺足自命，流传百古称专家。亦知虚名竟何益，吾生有涯怜无涯。
东昌城下已泊夜移船欲过闸未得
作者：陈廷敬
朝代：清
体裁：五言律诗

一夜停桡处，千秋望岳情。水流聊摄地，云锁鲁连城。击汰堤花动，移樯闸火明。东楼不可上，迢递且南征。
东昌河上绝句
作者：陈廷敬
朝代：清
体裁：七言绝句

袖中三载箧中书，行向河关千里馀。流水无涯人易老，海山消息近何如。
东海头
作者：陈廷敬
朝代：清
体裁：乐府曲辞

东海头，古来白骨成荒丘。天生海水向东注，日出月没沧波流。嗟我人民，何用相雠。东海头，长城起。秦人筑怨海水深，不见长城见海水。
中条行
作者：陈廷敬
朝代：清
体裁：古风

金吾将军八十馀，直入延英门上呼。中条山人事得已，贞元亦是明天子。我望中条思谏议，小事不言言大事。延龄奸佞陆贽贤，外人皆知天下传。九重深闭不得见，人言不信谁敢言。金吾敢言帝肯听，一朝忠謇回唐天。山人昔在中条久，穷达于君亦何有。终南捷径谁尔疑，犀首无事但饮酒。泉石烟霞世岂知，折槛披鳞时亦偶。千里中条日暮过，迢迢回望旧岩阿。秦山渭水不可见，白云青霭空复多。
中秋六友斋玩月同徐子文昝元彦陈叔毅吴震一方凫宗钱亮工廖樾阡林文渊于千英舍弟与可儿子豫朋限星稀二字二首·其一
作者：陈廷敬
朝代：清
体裁：七言律诗

月出吾家冷似冰，肯来相看宿寒厅。明翻乌鹊枝边见，影傍关山笛里听。太白岂应陪皓魄，咸池今已暗繁星。琼楼玉宇归无处，颠倒西风浊酒瓶。
中秋六友斋玩月同徐子文昝元彦陈叔毅吴震一方凫宗钱亮工廖樾阡林文渊于千英舍弟与可儿子豫朋限星稀二字二首·其二
作者：陈廷敬
朝代：清
体裁：七言律诗

剥啄何人到落晖，閒阶月上为开扉。坐无北里连钱骑，客有江东大布衣。未比金吾三夜禁，也应玉漏一时稀。衔欢独倚秋河晚，惆怅霜轮速似飞。
中秋同诸子集城南张氏园三首·其一
作者：陈廷敬
朝代：清
体裁：五言律诗

羁栖怜积雨，池馆得新晴。暗水入何处，归云行有声。幽花依晚径，高柳向秋城。同有濠梁兴，因知谷口情。
中秋同诸子集城南张氏园三首·其三
作者：陈廷敬
朝代：清
体裁：五言律诗

题额丹青在，孤亭映夕曛。地连沧海月，树宿女墙云。罢酒因风急，裁诗许夜分。归时泰坛路，已有玉笙闻。
中秋同诸子集城南张氏园三首·其二
作者：陈廷敬
朝代：清
体裁：五言律诗

渚蒲秋更短，寒色满鱼梁。过雨苔妨屐，回风竹碍廊。禽言多晚霁，蝶粉退新凉。时序何迁谢，吾生正渺茫。
中秋夜集惟一宅送别二首·其一
作者：陈廷敬
朝代：清
体裁：五言律诗

百年今夜月，终古独横秋。萧飒三时别，空明万象收。关河临客路，星汉入归舟。摇落天声满，清淮木叶流。
中秋夜集惟一宅送别二首·其二
作者：陈廷敬
朝代：清
体裁：五言律诗

圆月秋频见，离人酒一卮。高城霜下蚤，江路雁飞迟。沾洒临风泪，凄清欲别诗。射湖足烟水，系艇一相思。
中秋屺瞻送酒
作者：陈廷敬
朝代：清
体裁：古风

去年登楼风雨夜，肺病不饮杯空把。今年明月夜登楼，有酒无病心何忧。湖州学士犹记某，遗以香醪可一斗。开瓶倾写清光来，醉舞狂歌回白首。却忆西清风露凉，殿门帷幄静高张。影娥池畔金波月，曾照携书近御床。
中秋西楼宴集
作者：陈廷敬
朝代：清
体裁：五言律诗

久别东岩月，还为北塞游。关山频对酒，风雨一登楼。坐减青山兴，歌添白发愁。两年长肺病，憔悴况今秋。
丰台看芍药
作者：陈廷敬
朝代：清
体裁：古风

东方射窗一寸白，残梦犹为看花惜。玉街清酒隔夜沽，提壶唤起惊僮客。丰台花尽芍药新，狂香浩态愁杀人。黄金买醉不快意，与君空负头上巾。
丰润道中
作者：陈廷敬
朝代：清
体裁：七言绝句

鸦鹘山前春鸟稀，卢龙塞上雁长飞。马头车轴纷如此，只送人行不送归。
临清待闸怀汤西厓中州
作者：陈廷敬
朝代：清
体裁：五言律诗

前岁下沧州，春云接蓟楼。今宵泊东郡，西月挂嵩丘。清济还长见，黄河自曲流。与君尘外赏，能缓别离愁。
临清闸逢刘生
作者：陈廷敬
朝代：清
体裁：五言律诗

昔别燕京道，今逢卫水滨。柳条堪寄远，草色解随人。渌酒灯前意，丹砂物外亲。川途方浩荡，常恐白鸥嗔。
为子文书褚公模本兰亭有米海岳跋褚公书米所自出也子文书实本文皇册兼诸家精意有名于时因以为赠
作者：陈廷敬
朝代：清
体裁：七言绝句

昭陵典册尚嶙峋，米老谁当继后尘。更得文皇亲激赏，祗疑登善是前身。
为李东生中丞作
作者：陈廷敬
朝代：清
体裁：七言律诗

三年政地知吾老，每见除书叹子贤。名姓直从天笔定，丝纶不假殿麻宣。高乌故自栖台柏，鸣凤还须叶帝弦。旧日蔚州芳迹在，龙门不远雁门前。
为汪钝庵作
作者：陈廷敬
朝代：清
体裁：古风

圣路久充塞，百家群背驰。弱龄谬志道，中与夫子期。斯文映朝著，每见慰渴饥。高词媲坟典，渺论穷黄羲。往牒徒纷纭，踪绪幸可追。迢迢数千载，此理不复疑。倾膝接诵说，辟咡将焉师。掺袪讵忍别，抽簪去若遗。江湖逾千里，日月垂十期。圣皇重儒雅，诏使举所知。是时忝从臣，玉榻侍右螭。下直金明门，羸马驱何迟。呼烛夜草奏，晨谒前致词。为言此人贤，邈焉超班资。至尊鉴朴鄙，耿耿勤睿思。每蒙再四问，愿见心则夷。尧峰卧未起，敦迫烦有司。君抱移疾志，我怀将母悲。寒暄语未竟，惊喜翻涕洟。仓皇闻闵凶，号天失我慈。青门洒血泣，此恨无津涯。陇阡得书札，报我还山时。盛名不易居，精理宁浅窥。行身凛尺寸，涉俗虞磷缁。大贤民所仰，永言福履绥。
为王黄麋给事题戴苍五君图
作者：陈廷敬
朝代：清
体裁：古风

黄门逸气空云烟，翰林风度豪且妍。眼中两人吾所贤，馀子意态皆翩翩。摩挲久视心茫然，群游忆昔城南园。禹生画我黄门间，蚤衰影入秋毫颠。我为生诵苏公篇，潞州别驾电目悬。浩然吟诗肩耸山，饥寒富贵云在天。仿佛图画空流传，人生是幻茧自缠。童牙华发俱可怜，不见戴苍写真年，黄门颜色得似前。
为雪坞禅人题董文敏书二首·其一
作者：陈廷敬
朝代：清
体裁：七言绝句

规模北海姿还在，跌宕吴兴致亦豪。屋漏断痕钗折股，何人解是郭兵曹。
为雪坞禅人题董文敏书二首·其二
作者：陈廷敬
朝代：清
体裁：七言绝句

草亭神采映当时，玉匣金奁赝岂知。多少书中殷铁石，到门试问永禅师。
久不得舍弟素心书闻去冬已归自武安今忽复春且深矣惘然有作
作者：陈廷敬
朝代：清
体裁：七言律诗

关河霜雪赋归与，又值风光二月初。竟日不成春梦句，隔年空忆雁行书。閒门柳色开荒径，流水桃花到旧庐。应识在家贫亦好，信音迢递渺愁予。
久不见旵公连有噩梦诗以问之
作者：陈廷敬
朝代：清
体裁：七言律诗

金盆月落屋梁边，麈尾多时破壁悬。厌寱也曾施梵咒，梦魂从不离初禅。正思柏子三生树，无那桃花二月天。万事匆匆头白尽，几回安稳晓窗眠。
久雨
作者：陈廷敬
朝代：清
体裁：古风

久雨殊未佳，幽怀况鲜乐。愁此偪仄居，凛凛陷于淖。高旻停日车，积阴连云駮。流雾捲地飞，惊泡溅阶闹。平土水数尺，洼处在泥窖。暂歇还更然，檐禽语稍稍。稚子总无忧，不能复腾趠。排墙虑见及，所伤岂皴疱。天神自明聪，乖龙失告教。吾欲扣上穹，微悃谅弗效。中夜坐咿嚘，困眠晓不觉。
久雨
作者：陈廷敬
朝代：清
体裁：五言律诗

茅屋漂摇里，风雷势转严。林莺过拣树，巢燕语窥檐。愁卷蕉心长，怜生草意纤。萧森老藤簟，收取待曦炎。
久雨喜晴怀王颛庵侍郎兼简阮亭
作者：陈廷敬
朝代：清
体裁：古风

晓雨送廉纤，晚雨迎络绎。归来困欲卧，屋漏床床窄。稍闻流泉响，樵语间㗲㗲。梦里青山长，行尽湿无迹。忽觉失烟霞，孤枕斜光射。晴鸟引圆吭，风棂转清嗌。阴云虽解駮，书琴久狼籍。低徊把君诗，吟诵手忍释。不独销愁忧，兼亦快夙昔。公朝时联镳，官曹日接席。玉山映颓颜，瑶草起沉癖。但无樽酒欢，流连展遥夕。况逢济南生，腹笥藏简册。说书口澜翻，论古人辟易。一台二妙俱，我老壮神魄。风流杂案牍，相对未萧索。往来同廨署，何俟越阡陌。已办青铜钱，共醉慰衰白。
乌夜啼
作者：陈廷敬
朝代：清
体裁：乐府曲辞

寒夜夜长夜不明，五更盼断霜禽声。红颜易歇绿窗里，塞鸿欲度林鸦起。金井双桐露叶低，秋闺月落玉关西。年年为伴相思老，莫向高楼别处啼。
乙丑除夕移入青藤馆新居
作者：陈廷敬
朝代：清
体裁：七言律诗

五春三度移居日，桃梗椒花总闭关。跌宕图书新白发，漂摇风雨旧青山。署门自信交游少，卜灶先祈岁月閒。预拟送穷还罢却，残年留伴老夫顽。
乙亥除夕同樾阡孝廉虞箴郎君程三苍崖孔大云岫窦大在兹舍弟与可儿子豫朋壮履犹子观颙复刚守岁
作者：陈廷敬
朝代：清
体裁：七言律诗

雪晴风�岁云徂，枥马林鸦兴不孤。人静千门空爆火，天回午夜一屠苏。贫休送鬼惊吾老，闷可藏阄与客娱。已卖痴呆看利市，尽拈钱付酒家垆。
九女台北黑龙潭
作者：陈廷敬
朝代：清
体裁：古风

维南有金焦，江间屹不动。讵知砥柱东，山起挟河缝。河流两沄沄，此山磬而控。其北皆连峰，排拶故纵送。陡崖临数仞，潭水郁澒洞。相传是海眼，仰口若大瓮。鬼工施凿成，人力匪所用。俛视悸心魂，危立仗傔从。四山下惊风，崩坠影与共。取道青石丛，出险众声哄。此中龙潜栖，祷雨屡则中。古祠明月高，秋轩发幽梦。囊中五弦琴，改调一抚弄。
九日入直同讱庵敦复澹人近公限登字高字二首·其一
作者：陈廷敬
朝代：清
体裁：七言律诗

禁苑秋来爽气澄，寒花时节伴茵凭。晓风阁道传银箭，夜色铜扉带玉绳。临渭新诗工最擅，集贤别会宠难胜。龙沙凤岭休还忆，阊阖三霄日共登。
九日入直同讱庵敦复澹人近公限登字高字二首·其二
作者：陈廷敬
朝代：清
体裁：七言律诗

授简从游尽誉髦，年华荏苒在词曹。九秋最觉清都近，四海无如此地高。戎马禁中思李牧，文章辇路羡枚皋。岁时空负君恩重，遮莫黄花笑鬓毛。
九日内直恭纪
作者：陈廷敬
朝代：清
体裁：七言律诗

禁钥霜钟度掖门，佳辰入侍亦新恩。夹城红叶飘深树，别殿黄花进内园。昼刻词曹金简秘，晓风天上玉音温。承平时节惭文翰，戎马何能报至尊。
九日同贻上湘北集城南水阁
作者：陈廷敬
朝代：清
体裁：古风

高阁峨峨凌寒空，眼底城阙秋光浓。杂木叶丹晚菊瘦，杯影遥度长天鸿。残阳未敛浦烟积，渚波细浪涵青铜。明霞吹落山势动，苍茫檐际闻悲风。頫身愿接两羽翰，探奇何必扶短筇。
九日夜雨
作者：陈廷敬
朝代：清
体裁：五言律诗

何处登高会，端居独掩扉。草虫閒自语，霜雁远还飞。残夜开篱菊，高秋见箧衣。南溪今日酒，酩酊几人归。
九日大司马龚公招同诸子集城南登高以东篱南山为韵四首·其一
作者：陈廷敬
朝代：清
体裁：五言律诗

令公开宴地，秋色翠微中。雁带边城雨，台临古木风。乡心纷远近，客望各西东。四海孤踪晚，登高几处同。
九日大司马龚公招同诸子集城南登高以东篱南山为韵四首·其三
作者：陈廷敬
朝代：清
体裁：五言律诗

晚霁开亭帐，秋声万树含。天清斜月下，地僻古城南。红烛催更柝，黄花上盍簪。谢公墩似昔，长此得停骖。
九日大司马龚公招同诸子集城南登高以东篱南山为韵四首·其二
作者：陈廷敬
朝代：清
体裁：五言律诗

灞浐登高会，龙沙久客时。望乡秋步健，洒酒壮心衰。共讶狂花早，翻疑晚菊迟。暄寒惊节候，杏蕊艳疏篱。
九日大司马龚公招同诸子集城南登高以东篱南山为韵四首·其四
作者：陈廷敬
朝代：清
体裁：五言律诗

尚书真北斗，供奉愧清班。密坐分杯数，欢游著屐閒。江天销战伐，秋戍静关山。鼓角中宵罢，酣歌未拟还。
九日宋玉叔招同诸子宴集梁家园池亭兼送绎堂之中州访愚山嵩岳以秋菊有佳色为韵五首·其一
作者：陈廷敬
朝代：清
体裁：古风

佳日乐清旷，登临池上楼。萧条鸿雁来，城阙飒已秋。四边木叶下，亭午寒翠流。頫察林树变，仰视天云浮。何意京陌间，台榭豁远眸。含啸媚短景，步屧延阻脩。陟危兴屡奇，永念数子游。
九日宋玉叔招同诸子宴集梁家园池亭兼送绎堂之中州访愚山嵩岳以秋菊有佳色为韵五首·其三
作者：陈廷敬
朝代：清
体裁：古风

冉冉节序高，风雨怀重九。及此弄晴晖，清欢亦希有。南原恣群游，北亭飨朋酒。坐密觥筹交，语多藩篱剖。明霞散林薄，落日延户牖。暝色苍然来，严城急刁斗。明月悬中林，欲去更回首。
九日宋玉叔招同诸子宴集梁家园池亭兼送绎堂之中州访愚山嵩岳以秋菊有佳色为韵五首·其二
作者：陈廷敬
朝代：清
体裁：古风

结轸来西园，佳辰快休沐。况有舟楫具，林风方谡谡。溪渚委寒卉，时节秀芳菊。水汎忻始游，波摇骇流目。靡靡葭菼开，洄洄蘋藻逐。远穷林塘幽，不异在深谷。鼓棹入莽苍，兴酣欲往复。还拟挂轻帆，去逐凫鹥速。
九日宋玉叔招同诸子宴集梁家园池亭兼送绎堂之中州访愚山嵩岳以秋菊有佳色为韵五首·其五
作者：陈廷敬
朝代：清
体裁：古风

宛陵含清真，论诗造精域。忆昨游嵩峰，飘然辞京国。君今定相访，云壑想行色。同宿玉女窗，朗吟三花侧。羽客鍊金骨，于此生云翼。相携掇瑶草，宝诀自兹得。奇踪入紫冥，化心合窅默。下界瞰九州，中天揽四极。惜哉缁尘人，临风空叹息。
九日宋玉叔招同诸子宴集梁家园池亭兼送绎堂之中州访愚山嵩岳以秋菊有佳色为韵五首·其四
作者：陈廷敬
朝代：清
体裁：古风

回首立踌躇，念此秋气佳。娱乐岂终极，戚戚动中怀。美人适梁宋，骊驹发天街。朔色起离筵，霜露泫前阶。列宿参差明，参辰何由偕。客子感远游，愿期金石谐。
九日屯留客舍
作者：陈廷敬
朝代：清
体裁：七言律诗

九日孤城对夕阳，空阶人静馆垣荒。寒花寂寂开閒戍，落木萧萧下浊漳。只有雁鸿闻憭慄，即无风雨意苍茫。未须更约登高处，客路何时不望乡。
九日山斋独居晚步池上作
作者：陈廷敬
朝代：清
体裁：五言律诗

暝色下檐际，栖禽喧树间。采花谁泛酒，临水一看山。不拟登高去，空嗟为客还。犹怜望乡处，溪月上柴关。
九日晚晴台泥饮
作者：陈廷敬
朝代：清
体裁：七言律诗

九日悤悤节序频，高台摇落上逡巡。生逢白发相欺老，家有黄花不厌贫。愁遣眼前凭浊酒，名争身后是痴人。牧之诗句陶公兴，笑口常开漉葛巾。
九日晚晴台登高
作者：陈廷敬
朝代：清
体裁：七言律诗

台为登高面落霞，蓟门山色晚晴赊。关河风度长城雁，节序霜回小院花。南陌咫天如杜曲，东篱终古是陶家。衰迟醉舞秋镫下，颠倒茱萸插鬓斜。
九日独游枣林寺会牧仲太宰与诸名士分赋古人九日诗句予亦效颦拈得乐天自从九月长斋后不醉重阳十五年之句聊以发诸公一笑粲耳
作者：陈廷敬
朝代：清
体裁：七言律诗

十年半偈老相催，今日重阳笑口开。伴食还逢香饭钵，逃禅且尽菊花杯。高云细逐长天去，四序平分一气来。会得道人元不醉，凭君三万六千回。
九日赠同直近公声山
作者：陈廷敬
朝代：清
体裁：古风

玉晨俯清都，高处阅九州。何暇寻远山，萧条增繁忧。琐窗过白日，坐对黄花幽。两贤真好我，语默皆绸缪。始惬绝纷扰，遂欲恣冥搜。耳目寡外缘，一室安天游。翻念登高人，徒令日暮愁。
九月十五日循西山下行过乱石村峰岭奇秀舆中读使黔集及扇上诗有怀西厓二首·其一
作者：陈廷敬
朝代：清
体裁：五言律诗

石奇那得乱，村好自知名。红叶通西寺，青山绕北平。未穷关塞胜，难尽古今情。却羡黄门客，能为万里行。
九月十五日循西山下行过乱石村峰岭奇秀舆中读使黔集及扇上诗有怀西厓二首·其二
作者：陈廷敬
朝代：清
体裁：五言律诗

纨扇如明月，清光袖里偕。凉风字不灭，白雪调难谐。重以友朋念，兼之山水怀。行行才昨日，秋色满槐街。
九疑台石楼晓起
作者：陈廷敬
朝代：清
体裁：五言律诗

晓看白云近，暮宿翠微深。斜月数峰影，高楼孤客心。河流无日夜，山色几登临。应有仙灵在，凌空不可寻。
乞归未得答晓山侍御见讯并简铁峰甥婿庶常
作者：陈廷敬
朝代：清
体裁：七言律诗

感君问讯赖交情，同是柴门陇�民。归去来兮今已老，臣之少也不如人。乡园岁酒团圞晚，帝里恩光浩荡春。转觉过从还绝少，知予懒似旧时真。
乡人王疏庵先生为太宰时构水镜堂于署后之东南隅余在翰林以事曾一至焉今谬继公后瓦砾茂草故处不可复问冬夜宿署中感而有作
作者：陈廷敬
朝代：清
体裁：五言律诗

水镜堂曾到，遗踪怅莫寻。鸟栖荒署蚤，叶落短垣深。黯澹题名字，苍茫启事心。夜寒霜月白，犹照古藤阴。
书上官松石所藏程鹄画梅即送之还河东
作者：陈廷敬
朝代：清
体裁：古风

我观程生所画梅，宛在万里厓壑间。蹇驴风雪晓陵兢，便欲跨之寻寒山。楼角呜呜笛声起，灯前花落清霜里。曲中画图相向开，吴绡一幅天如水。北风旷野凉萧骚，平林低亚生轻涛。屈铁溜雨蟠积石，琼英拂地连蘅皋。上官中丞好奇赏，对此亦足生清豪。掉头携画不肯住，野宿溪行任芒屦。藐姑神人冰玉肌，散作寒花亦无数。却忆少年行乐时，绮窗狼藉罗浮姿。山中雪深疏影乱，红桥界出横斜枝。桥下沽酒桥上醉，耳热狂吟百不思。旧游已散空云树，酒醒钟微隔烟雾。回忆三更挂月村，梦魂十载还家路。残香冷艳真愁予，陇头驿使谁寄书。君归试过草堂问，梅花绕屋今何如。
书于章云所藏恽庆仿王摩诘晴川览胜图
作者：陈廷敬
朝代：清
体裁：古风

丹青亦小艺，粉墨留终古。华缨走黄埃，过眼谁复数。蓝田老画师，生绡在何许。历历晴川花，翳翳净初吐。正恐随春风，飘零作红雨。
书局与健庵
作者：陈廷敬
朝代：清
体裁：七言绝句

池上人看老凤来，多情鸥鸟合相猜。休言洛下閒居事，犹是西京御史台。
书局即事
作者：陈廷敬
朝代：清
体裁：七言律诗

柳边走马夹城西，落尽桃花燕麦萋。玉局一春休沐少，金门十载梦魂迷。黄封敕使开缃帙，白首宫臣识御题。下直却如归院晚，槐阴依旧暮鸦啼。
书张沧溪画花鸟
作者：陈廷敬
朝代：清
体裁：古风

山北山南春十里，两岸桃花夹溪水。画图相向春风开，山草山花纷未已。水漫漫兮山��，张侯邀我题画尾。问侯胡为独闭门，岩槛冥冥花气昏。水禽陆禽各相命，千树万树春风翻。君不见张侯昔日官沧溪，村村花柳流莺啼。秋锦山前红湿处，至今犹忆海棠溪。
书报杨生题后
作者：陈廷敬
朝代：清
体裁：五言律诗

怜汝相思意，题书远寄将。别来皆老大，归去益凄凉。秋病眠山屋，春游罢野航。乡心纷纸尾，零乱不成行。
书查夏重芦塘放鸭图二首·其一
作者：陈廷敬
朝代：清
体裁：七言绝句

春水江潮掉浪轻，扁舟烟雨有谁争。白鸥万里沧波兴，偶寄红阑斗鸭情。
书查夏重芦塘放鸭图二首·其二
作者：陈廷敬
朝代：清
体裁：七言绝句

君是金凫殿里人，寒芦鸥鸟却情亲。相随欲作江南老，鱼藻池边又过春。
书树峰司成扇
作者：陈廷敬
朝代：清
体裁：七言绝句

紫髯端欲貌凌烟，八翼雄风已到天。自笑一生寒骨相，晓窗难起夜难眠。
书江补斋太常江山览胜图
作者：陈廷敬
朝代：清
体裁：古风

我闻漾水出昆崙，禹所导漾非其源。东流为汉走万里，仙人黄鹤随孤鶱。黄鹤楼空逾千载，黄鹤高飞至今在。汉水东流无尽时，朝发阆风暮碧海。青霄宫阙渺何许，身到红云最深处。不知经历几春秋，还忆江山汗漫游。大别山，沧浪水，今之画图得无似。掀髯英盼夫为谁，仙骨惊人见吾子。吾子巍巍廊庙姿，寄兴烟霞聊尔耳。玉宸朝退凝清香，江山一片空明里。
书沈石田山木画次其自题韵
作者：陈廷敬
朝代：清
体裁：古风

我拙不解画，亦自喜奇逸。朱粉姑置之，萧森此木石。放意写荒寒，栖神游远碧。染云山半青，落墨叶尽赤。提挈羁旅频，卷舒日月疾。署字是何年，谁为吊古客。
书湘北秋水渔父图
作者：陈廷敬
朝代：清

吾闻潇湘洞庭烟尘中，沧洲不合容渔翁。今之画图尚复尔，孤舟渺渺寒林东。远峰青冥水云白，秋树苍莽枫叶赤。草木曾无战伐愁，溪山欲老菰芦客。李生雅好江海奇，张帆鼓楫游何时。且当结束事鞍马，与子射猎南山陲。
书湘北秋水渔父图
作者：陈廷敬
朝代：清
体裁：古风

吾闻潇湘洞庭烟尘中，沧洲不合容渔翁。今之画图尚复尔，孤舟渺渺寒林东。远峰青冥水云白，秋树莽苍枫叶赤。草木曾无战伐愁，溪山欲老菰芦客。李生雅好江海奇，张帆鼓楫游何时。且当结束事鞍马，与子射猎南山陲。
书豫朋僰南集
作者：陈廷敬
朝代：清
体裁：五言律诗

七年燕北别，卅卷僰南诗。小吏才难尽，高天命不疑。谢家真客子，杜老好男儿。却笑陶彭泽，贤愚较菊篱。
书贻上所藏画
作者：陈廷敬
朝代：清
体裁：七言绝句

秋来最有江山兴，夜雨寒披积雪图。水驿无人村径晚，梅花满地月明孤。
书韦苏州集后
作者：陈廷敬
朝代：清
体裁：五言绝句

韦公昔为郡，计年九十馀。不似陶彭泽，解组折腰初。
买马
作者：陈廷敬
朝代：清
体裁：七言律诗

买马黄金事已非，青骢门外系斜晖。玉关别后嘶风远，苑路骑来汗血微。顾影自惊髀肉老，喜心翻觉羽书稀。渥洼空有腾骧步，蹋遍秋城草未肥。
乾清门侍宴赐蘋果恭纪
作者：陈廷敬
朝代：清
体裁：七言律诗

龙床日扇午阴团，第一螭头饫大官。坐有俎筵沾异数，赐将苞品列常餐。上林种后收名果，内宴秋来荐玉盘。翠缬丹霞满琼液，不须更食蔗浆寒。
二月二十六日同樊酉一饮酒城南古台上
作者：陈廷敬
朝代：清
体裁：七言绝句

野庙无人春鸟鸣，古台高树远含情。不因社日寻芳去，懒作城南半日行。
二月十二日晓发济宁作
作者：陈廷敬
朝代：清
体裁：五言律诗

杜李曾游处，能令百世思。任城无贺老，济水似唐时。野店鸡声早，官河人去迟。斯文终未丧，儒雅是吾师。
二绝句·其一
作者：陈廷敬
朝代：清
体裁：七言绝句

寂莫韩侯五世情，不逢亭长亦埋名。桥边书卷知何用，只好相寻向谷城。
二绝句·其二
作者：陈廷敬
朝代：清
体裁：七言绝句

解道人生隙过尘，仙家辟谷岂无因。娥姁彊食缘何事，祗似摩登破戒人。
于役潞河见月初上光矗河水儿子壮履曰此黄金栋也赋以志兴
作者：陈廷敬
朝代：清
体裁：七言律诗

月满冰轮霜气寒，东来倒影海云端。小儿解识黄金栋，供奉曾呼白玉盘。尺五天连河汉水，大千沙傍鹭鸥湍。多情野宿临流处，自向篷窗照夜阑。
云栖寺
作者：陈廷敬
朝代：清
体裁：古风

湖亭赏未惬，言寻山寺幽。岩溪杳微径，忽见长江流。随潮送远目，岛浪海气浮。天开豁遥想，路永生羁愁。崖花方烂烂，野竹何脩脩。台殿稀壮观，云霞媚林丘。道人栖此山，了悟空中沤。吾兹佩遗教，息心将焉求。
云间吊董阆石
作者：陈廷敬
朝代：清
体裁：五言律诗

目为伤春极，情因感旧长。数行垂老泪，千古别离肠。江馆荀鸣鹤，亭林顾野王。才名终寂莫，凭吊向斜阳。
云间竹枝五首·其一
作者：陈廷敬
朝代：清
体裁：词

城外海江天一涯，城中烟火万人家。沟渠尽长通潮水，篱落都开向日花。
云间竹枝五首·其三
作者：陈廷敬
朝代：清
体裁：词

山禽杳杳白云中，一日能乘九万风。何事华亭不见鹤，鹤坡元只在城东。
云间竹枝五首·其二
作者：陈廷敬
朝代：清
体裁：词

江城流水逐门开，水上残红映碧苔。试问柳塘深几许，儿童相报早潮来。
云间竹枝五首·其五
作者：陈廷敬
朝代：清
体裁：词

江东人物渺荒丘，寂莫孙郎霸业休。落日青龙江上水，故应千古向东流。
云间竹枝五首·其四
作者：陈廷敬
朝代：清
体裁：词

烟峦数仞立孱颜，下瞰清溪碧玉环。行尽九峰休怅望，道人只住小横山。
云麓雨中来借琴
作者：陈廷敬
朝代：清
体裁：七言律诗

墙角荒花寂寂垂，閒庭苔径子来迟。尊前白发难抛得，匣里瑶琴可赠谁。瑟缩丝桐还自语，萧条风雨最相思。暝烟帘阁人归去，又是秋镫欲上时。
五十初度
作者：陈廷敬
朝代：清
体裁：七言律诗

华发童心老竟真，自惊身埒老人群。新诗翻许推高适，健笔犹誇属右军。梅柳眼看过至日，犁耝手把向春云。青山举白一浮汝，自此相从已暮曛。
五月九日赐御书金画扇御制麦秋盈野志喜诗恭纪四首·其一
作者：陈廷敬
朝代：清
体裁：七言绝句

宫扇亲题御藻雄，麦光云净晓浮空。黄琉璃遍清凉境，尽是披香殿上风。
五月九日赐御书金画扇御制麦秋盈野志喜诗恭纪四首·其三
作者：陈廷敬
朝代：清
体裁：七言绝句

蓂阶蒲萐长尧厨，自有天文丽宝符。底事恩光满怀袖，惊看一字一骊珠。
五月九日赐御书金画扇御制麦秋盈野志喜诗恭纪四首·其二
作者：陈廷敬
朝代：清
体裁：七言绝句

桑绿柔枝辇道傍，麦岐两两古渔阳。五弦弹出中声里，散作薰风满帝乡。
五月九日赐御书金画扇御制麦秋盈野志喜诗恭纪四首·其四
作者：陈廷敬
朝代：清
体裁：七言绝句

九华宝扇五云端，殿阁微凉暑未残。纵使感恩秋箧里，冰心还映玉壶寒。
五月初七日蒙恩问臣病状感而恭纪
作者：陈廷敬
朝代：清
体裁：七言律诗

眼洗黄连风黯吹，惊传好语泪双垂。祗应疾痛呼天诉，已见矜怜荷圣知。七日梦魂游帝所，一槎星汉问秋期。归来稳续陈情疏，再奏重瞳报典司。
五月十二日赐观御制南巡诗卷恭纪二十韵
作者：陈廷敬
朝代：清
体裁：五言排律

凤纪天长久，龙飞日正中。万年三月历，九叙两河功。典礼虞巡重，江山禹甸雄。帝歌垂睿想，民俗入王风。翕辟乾坤大，炉锤造化同。词源方浩瀚，元气益冲融。丹笈回云篆，沧溟散彩虹。璧连还缥缈，珠缀自玲珑。香影瑶编动，铅分宝字工。莺花供御藻，雨雪志年丰。玉律飘阳管，金声韵峄桐。衢谣欢故老，巷舞走儿童。恩与留题遍，荣逾锡命崇。道因神理贵，物感至和通。谟烈超千古，文章达四聪。祥烟盈卷帙，瑞色满书筒。雅颂恢皇统，英华发圣衷。石渠春潋滟，藜火晓曈昽。高厚思隆遇，迂疏愧匪躬。并将飏拜意，稽首祝苍穹。
五月十二日重游崇效寺寻雪公看花之约后二日阮亭侍郎亦往游焉以五月江深草阁寒为韵赋诗予亦作七首·其一
作者：陈廷敬
朝代：清
体裁：古风

野行不觉迟，人影改亭午。言寻惠休居，岂独招提古。门前閒草花，戏蝶自迎舞。脩槐可中庭，绿阴欲拾取。飘然红楼客，笑齿粲可数。问法离文字，吟哦剧何苦。斜风见动幡，落日隐悬鼓。我亦困诗妄，新集编夏五。
五月十二日重游崇效寺寻雪公看花之约后二日阮亭侍郎亦往游焉以五月江深草阁寒为韵赋诗予亦作七首·其七
作者：陈廷敬
朝代：清
体裁：古风

忆昨俯寺阁，缥缈高云端。青天琉璃道，日暮凝薄寒。惊电彻罘罳，宛虹垂阑干。山门揖尘土，归径迹已残。黄缣映绣毂，忧患如翻澜。幸枉霞上作，犹论岩中欢。浮艳不挂眼，新诗独永叹。子美师粲可，良游思渺漫。
五月十二日重游崇效寺寻雪公看花之约后二日阮亭侍郎亦往游焉以五月江深草阁寒为韵赋诗予亦作七首·其三
作者：陈廷敬
朝代：清
体裁：古风

书中何所云，上云花在桩。会当菖蒲节，可供缨络幢。下云栀子林，清芬散北窗。长谣寄遐想，觏止心则降。开函愁细字，数数挑银缸。我诗如虢郐，子男亦陋邦。大师鄙岛可，居士慕老庞。潘鬓已久白，安用文如江。
五月十二日重游崇效寺寻雪公看花之约后二日阮亭侍郎亦往游焉以五月江深草阁寒为韵赋诗予亦作七首·其二
作者：陈廷敬
朝代：清
体裁：古风

昨游寻东风，径草细绿发。微怜屐齿香，散步意超忽。青春归茫茫，幽芳亦未歇。曲廊通野园，旷若人寰阙。古邱今犹存，崩剥瘦见骨。有似鳞爪枯，中心自突兀。四边千树枣，嫩蕊娇不发。报花如报竹，素书来一月。
五月十二日重游崇效寺寻雪公看花之约后二日阮亭侍郎亦往游焉以五月江深草阁寒为韵赋诗予亦作七首·其五
作者：陈廷敬
朝代：清
体裁：古风

折简谢见招，单车径相造。古殿横翠微，初地长瑶草。夭矫槐龙蟠，嘤呦竹鸟好。顾渚瀹泉芳，来禽展匣宝。因从学佛閒，便欲为农老。留客看治瓜，饷邻拟剥枣。还坐读我书，西轩日杲杲。何当卜夜阑，软语倾怀抱。
五月十二日重游崇效寺寻雪公看花之约后二日阮亭侍郎亦往游焉以五月江深草阁寒为韵赋诗予亦作七首·其六
作者：陈廷敬
朝代：清
体裁：古风

寄诗诗如何，问花花恐落。漠漠尘沙中，鬓丝想禅乐。别后秉画烛，横陈蜡如嚼。谁能从老僧，破衲铛折脚。永绝罗绮缘，亦无妻子缚。又闻王侍郎，款门携酒杓。诸子并豪英，红颜矜绰约。而我方寂然，清风开卧阁。
五月十二日重游崇效寺寻雪公看花之约后二日阮亭侍郎亦往游焉以五月江深草阁寒为韵赋诗予亦作七首·其四
作者：陈廷敬
朝代：清
体裁：古风

文章小技耳，吾欲观其深。以兹破万卷，寓我不住心。湛然遗句字，忽流天乐音。譬之云在天，变化无古今。形影岂一同，踪迹难重寻。所以自开辟，天云长浮沈。我心正如此，万劫劳相侵。虽被世俗嗤，或为知者钦。
五月廿七日宿郊馆赠主人二首·其一
作者：陈廷敬
朝代：清
体裁：五言律诗

暝宿投郊馆，行行到水涯。晚风官道柳，夕照野墙花。村近喧归鸟，川长散落霞。浊醪吾自有，聊与饭胡麻。
五月廿七日宿郊馆赠主人二首·其二
作者：陈廷敬
朝代：清
体裁：五言律诗

来时槐市外，往路半斜晖。马过嘶芳草，人行恋翠微。山童疑久客，田叟解忘机。君看茅檐燕，将雏傍夕飞。
交河河岸古寺
作者：陈廷敬
朝代：清
体裁：七言律诗

茫茫两岸即恒沙，行客流光暮景斜。天雨似曾施药草，春风空自逐杨花。心游三昧浑如梦，身许双峰却是家。烦恼不辞为晏坐，碧云无碍水无涯。
京东赠张玉田兼寄张广宁
作者：陈廷敬
朝代：清
体裁：古风

京东至陪京，郡县连亭障。文武吏士中，所见或冗长。千里得二张，每念不能忘。玉田楚才士，风操郁清壮。夕阳城西亭，接语领微尚。使署开早花，窗月映帷帐。客路役梦魂，忆子颇神王。晨别燕山侧，黄云迷背向。回飙遵塞垣，惊涛鸣瓮盎。行行栾江滨，秀色稍奔放。十日见大海，长城亦殊状。关门野鸡鸣，方轨狭而妨。豁达忽无际，天开�空旷。相顾徒侣单，边心增恻怆。窜墟想人民，战垒耻将相。军壕委白骨，蔓草甘所葬。经过狐兔踪，豺虎步蹇亢。半月抵医闾，县令非漫浪。广宁昔重地，乱后色凋丧。祀事亦孔明，经营到纤纩。萋萋木叶山，陵土岂无恙。并马行东路，鸭江引春望。穷塞得乡彦，精意矧神谅。平生足迹窄，兹游已云畅。寤言怀二子，浩歌杂忻怅。
京口
作者：陈廷敬
朝代：清
体裁：五言律诗

京口千帆窄，吴洲万壑深。水天长浩渺，霸业久销沉。故垒閒钟阜，双峰在鹤林。自怜江海客，犹复恋华簪。
人日绝炊戏简樾阡
作者：陈廷敬
朝代：清
体裁：七言律诗

绝炊人日有风情，辟谷年来道欲成。杯渌乾停传坐酒，突烟冷称胶牙饧。䵷蛇几度为家口，鸡犬连朝过夏正。笑煞青春悭一饱，朱门空锁五侯鲭。
人日雪宿左掖用坡公聚星堂韵
作者：陈廷敬
朝代：清
体裁：古风

春气涉七蓂弄叶，鲁阳戈回六瓣雪。花神作意争日时，青帝行空渺愁绝。掖梧弱枝不胜寒，苑松老干浑欲折。断续铜龙漏有无，离披鳷鹊光明灭。细草应知兔迹深，锦鞲乍见鹰翎掣。坐忆屏窗隔翠微，生怜绫被消红缬。已堪羁梦湿如云，赖有清言霏似屑。闭帘觅睡何阴森，呼童试问还飘瞥。千秋出守杳流风，十韵强哦供笑说。虽无玉月梨李梅，用意宜如金点铁。
人曰都市有卖牡丹花者郭快庵太史同赋
作者：陈廷敬
朝代：清
体裁：七言律诗

人日晴云媚蚤阳，玉阑干外竞新妆。啼莺舞燕纷何处，雾朵霜丛却未妨。翠幔晓低怜瘦影，红楼夜冷惜天香。仙郎已进清平调，与和高吟兴正长。
以黄柑罗酒博快圃�泉之饷
作者：陈廷敬
朝代：清
体裁：七言律诗

�泉味美罢村沽，折券残年谢酒垆。独酌巳多还寂寞，细斟欲尽失欢娱。黄柑春色分三寸，白堕霜醅换百壶。洗盏风轩聊一笑，开尝容对马军无。
仲家浅望峄山作
作者：陈廷敬
朝代：清
体裁：古风

言过仲家浅，仲庙河水傍。峄山对庙门，百里来青苍。影连初日动，势接春水长。遥峰插天汉，空翠分崖冈。不睹泰山尊，争长雄东方。歘吸亘南戒，逶迤趋西疆。豁然去欲无，林峦郁回翔。掩映仲子庙，千祀嶪相望。我兹在川上，漾舟涉微茫。前浦行脩途，未登洙泗堂。生不逢孔子，日月依末光。扣舷问渔父，夕照明沧浪。
伊川论道家
作者：陈廷敬
朝代：清
体裁：七言绝句

九流先列道家名，修养长年事可成。万古眼前天地在，更于何处得无生。
会稽唐公以宁国郡丞入觐示诗留别依韵奉酬二首·其一
作者：陈廷敬
朝代：清
体裁：七言律诗

青门祖道少人知，归去翻酬别后词。湖海未消新意气，东南应起旧疮痍。督邮束带心难下，闾左无衣泪欲垂。此日澄清关大吏，一官那肯合时宜。
会稽唐公以宁国郡丞入觐示诗留别依韵奉酬二首·其二
作者：陈廷敬
朝代：清
体裁：七言律诗

谁言司马江州日，却是宣城治郡时。落落公才今并驾，悠悠吾道欲何之。昭亭草色萦征骑，宛水春流入梦思。别后吴天诸父老，閒田争让府君慈。
余观天津北汶水潞河合流处心固已异之及东南行数日见汶水曲折流数百里而北一旦遇潞河水折而东若无意然者于余心益有感焉既为汶水诗又题长句以示壮履
作者：陈廷敬
朝代：清
体裁：七言律诗

舟过东南十日程，偏于汶水最含情。为怜宛转朝京去，还见低徊赴海行。能以功成如未有，却将身退等无名。人生解识清流意，何处人心不太平。
使还次通州感成
作者：陈廷敬
朝代：清
体裁：七言律诗

踪迹飘蓬不可寻，落花芳草暮愁侵。何堪客路来归日，翻似离亭送别心。宫阙长安红日近，关河亲舍白云深。他时卧隐柴荆里，记取东游塞上吟。
侍从朝日还侍宴江西提督赵国祚河南提督王永誉太原总兵郭拱宸赐紫梨有顷赐石榴子
作者：陈廷敬
朝代：清
体裁：七言律诗

羽林前队属车尘，才解雕鞍藉锦茵。玉殿割鲜亲将帅，金盘颁果重儒臣。香多卢橘来江驿，色胜珊瑚贡越人。旰食只今忧战伐，分甘侍从几回频。
倦客
作者：陈廷敬
朝代：清
体裁：五言律诗

倦客夜无睡，秋窗应欲明。人行残月影，犬吠隔林声。物理何多故，吾生太有情。风轩衾席冷，辗转百忧生。
偶触怀故山
作者：陈廷敬
朝代：清
体裁：古风

道揽舆地图，适见岳神字。悲恻从中来，潸然落寒泪。此山天马形，浮空势东至。其阳宛回龙，母阡郁苍翠。两载阅晨昏，新松常守视。悄悄岩谷间，曾有万端思。岁月何逾迈，真如过隙驶。临别屡回头，欲去每停辔。昼思劳远魂，夜念惊暂寐。时忖所历山，或与此山类。忽然睹名称，感触心中事。朔风含酸辛，落日助怛悸。恨不如飞鸟，疾往有翎翅。掩册神太伤，孤征渺行骑。
元夕忆山园鹤
作者：陈廷敬
朝代：清
体裁：七言绝句

竹廊灯影曲池明，正是游人到处行。试向春山听夜唳，数声应有别离情。
元夜怀午园
作者：陈廷敬
朝代：清
体裁：七言律诗

烧残香篆夜何其，帘月凄清浊酒卮。灯火旧游初别后，笙歌旅宿独眠时。锁门池馆应通客，绕屋莺花可付谁。凭寄北山猿与鹤，相思更不用文移。
元日再叠前韵酬讱庵
作者：陈廷敬
朝代：清
体裁：七言律诗

欲向东风吊望诸，黄金馆在玉阶除。频年绨几参经席，轮日牙签侍御书。师友半生夫子共，文章当代几人如。春来崇政朝朝会，名迹相亲应未疏。
元日直阁中高阳公示和宝坻相公岁除诗次韵三首·其一
作者：陈廷敬
朝代：清
体裁：七言律诗

今朝暮景已飞腾，拘束翻怜事事能。短日暄凄纷屡异，中年哀乐故相仍。愁倾柏酒看儿女，独对椒盘忆友朋。一昔晓钟霜鬓满，梦回风雪洒寒灯。
元日直阁中高阳公示和宝坻相公岁除诗次韵三首·其三
作者：陈廷敬
朝代：清
体裁：七言律诗

星霜残夜入春阴，节物升平可重寻。玉几云霄三殿迥，銮舆阁道九门深。蚤闻伐叛劳师旅，屡罢朝正廑帝心。坐听索铃归舍晚，一杯岁酒向谁斟。
元日直阁中高阳公示和宝坻相公岁除诗次韵三首·其二
作者：陈廷敬
朝代：清
体裁：七言律诗

日华侧近含元路，夜半常随丞相来。烂熳星辰天阙上，青荧灯火阁门开。山川禹服平成迹，雅颂姬公制作才。却为念时添讽咏，流光荏苒窃趋陪。
元日祠祭免朝贺恭纪
作者：陈廷敬
朝代：清
体裁：七言律诗

东来王气满春城，驰道风云接两京。天意车书同奉朔，帝怜兵革罢朝正。垆香影里千旗动，燎火光中万马行。总为苍生禋祀切，汉家五畤是虚名。
先夫人服除抵京诣宫门候安蒙遣英士奇慰问恭纪
作者：陈廷敬
朝代：清
体裁：七言律诗

东华尘土带征鞍，三载重来鬓发斑。通谒竟由中贵使，问安许点阁门班。传宣去久劳垂忆，别奏归朝损旧颜。天语一时纷感激，不禁清泪落潺湲。
入关
作者：陈廷敬
朝代：清
体裁：七言律诗

出塞今为入塞行，东来万里尽长城。平沙古堠孤烟色，落日危楼暮角声。远近青山如故国，浅深春草是王程。红尘荏苒征人老，不见关门紫气生。
入关杂题二首·其一
作者：陈廷敬
朝代：清
体裁：七言绝句

今年马上过春风，关西花柳村村同。柳叶可怜浓淡绿，桃花解爱浅深红。
入关杂题二首·其二
作者：陈廷敬
朝代：清
体裁：七言绝句

山绕卢峰水绕城，柳烟漠漠弄春晴。销魂桥上重回首，短叶长条太有情。
入关见春草
作者：陈廷敬
朝代：清
体裁：五言绝句

去时春草白，来时春草青。塞上草生晚，客行还未停。
入山东界寄阮亭
作者：陈廷敬
朝代：清
体裁：五言律诗

千里江湖梦，三春雨雪游。风帆出渤海，星野入齐州。九点烟仍在，长河日自流。相思若汶水，不断绕行舟。
入盘山至中盘寺望李靖庵绝顶诸胜迹顾念归路不得遍游为诗写怀
作者：陈廷敬
朝代：清
体裁：古风

我闻盘山七十二佛寺，寺寺落花流水中。古木分径延客入，谷口往往闻微钟。稍喜怪石堆磊砢，位置天巧烦神工。飞岩百尺下涧水，溪流时带残香红。山深日斜意惆怅，车颠马仆何悤悤。中盘崚嶒倦登陟，山灵奇诡焉能穷。卫公舞剑台最古，磨厓勒石真豪雄。天门中开飞鸟过，巉岩峭壁双青铜。绝顶塔轮照西日，影落塞外随长虹。我行荒徼困鞍马，亲按唐垒寻遗踪。春风血染边花赤，夜雨苔生战骨空。誓台草木莽岑寂，将军片石青山崇。此来探胜乐幽阒，翻增惋叹愁心胸。孤峰飘忽不可到，还顾所历烟濛濛。归途草草罢游览，他时蜡屐扶短筇。
入直南书房纪事
作者：陈廷敬
朝代：清
体裁：七言律诗

给札朝朝赴蚤晖，玉阶花落晓莺飞。也知天上尘凡隔，未信仙官职事稀。缭绕文书堆砚墨，联翩诗句满宫闱。红墙咫尺人间路，鱼钥铜壶下漏归。
八月八日赐观御府藏画于内殿进诗二首·其一
作者：陈廷敬
朝代：清
体裁：七言律诗

轻绡泼墨忆从容，秘殿收来御印封。掩映液池秋水色，依稀仙仗翠微峰。金函锁处衔蹲凤，玉轴开时耀烛龙。自是山川罗万国，画图江海见朝宗。
八月八日赐观御府藏画于内殿进诗二首·其二
作者：陈廷敬
朝代：清
体裁：七言律诗

丹青龙蹴海三山，铜鸭香开玉座间。枝绕万年花烂漫，池添百子水潺湲。红罗夜阁胭脂湿，碧镂春亭翡翠还。暇日每蒙天一笑，画中金粉解承颜。
八月十一夜梦中作
作者：陈廷敬
朝代：清
体裁：七言绝句

夕梦游仙散客愁，羽衣铁笛海山秋。笑看泰华如卷石，星宿黄河一线流。
八月十二日半日村侵晓梦独行迷失道攀缘绝磴上见土壤平豁枕山带郭风气郁然有朱衣夹路问之曰合肥李公墓也哭失声而觉二首·其一
作者：陈廷敬
朝代：清
体裁：七言绝句

梦魂枕上江南路，觉后初当堕泪时。宿草几回秋色老，伤心为欠哭君诗。
八月十二日半日村侵晓梦独行迷失道攀缘绝磴上见土壤平豁枕山带郭风气郁然有朱衣夹路问之曰合肥李公墓也哭失声而觉二首·其二
作者：陈廷敬
朝代：清
体裁：七言绝句

云车风马像平生，指点朱衣导我行。回首黄扉十年事，荒原今日见交情。
八月十八日上御懋勤殿召廷敬赐之坐命赋经筵进讲诗仓猝赋就退而谨录其句
作者：陈廷敬
朝代：清
体裁：七言律诗

频年橐笔侍延英，御札分题见睿情。白玉螭头阑畔立，青花龙尾道边行。谈经荏苒文焉用，论艺逡巡句未成。又是深恩逢造膝，儒臣何以荅殊荣。
八月十四夜月
作者：陈廷敬
朝代：清
体裁：古风

五更雨作漏点歇，凉风吹衣坐东阙。正恐秋阴欺出日，翻愁雨色碍行月。骑马掖门雨细微，黄昏茅堂灯火稀。登楼高云亦解駮，晖晖月上古城角。天寒野旷沙场多，呜呼奈此明月何。
八月十四夜月
作者：陈廷敬
朝代：清
体裁：七言律诗

南鸿北燕久差池，明月天涯处处随。风露已沾新鬓发，关山犹照旧旌旗。步檐曳履閒行数，帘阁吹镫独卧迟。遥忆故山凉冷候，桂花连夜影离披。
八月十四夜石闾见月感成
作者：陈廷敬
朝代：清
体裁：七言律诗

万里空寒碧嶂间，松门留影不须关。三年涕泪沾襟血，一夜悲歌点鬓斑。明灭村灯沁河水，依微野烧析城山。鞭丝玉漏铜街路，长记钟鱼此处閒。
六友斋迟廖樾阡却寄
作者：陈廷敬
朝代：清
体裁：五言律诗

惜别庭芜长，悲秋木叶新。西窗凉夜月，曾照十年人。夕鸟栖相命，寒鱼聚自亲。迟君常却扫，一为拂流尘。
六日祈谷前一日雪
作者：陈廷敬
朝代：清
体裁：七言律诗

同云近接朵云边，歆飨深知睿意虔。未转条风先献岁，犹行腊雪兆丰年。金瓯卜历过千闰，玉琯吹花到八埏。扈帝仙官多鹤驾，骑来银阙羽毛鲜。
六月九日睡起偶书
作者：陈廷敬
朝代：清
体裁：七言律诗

长夏炎熇闭阁时，水曹官冷也相宜。盆池萍响鱼贪食，梁垒泥乾燕哺儿。锻火未能同士季，扇尘何惜避元规。北窗一枕羲皇梦，睡里蘧蘧欲共谁。
六月二十五日召至南书房赐御书手卷挂幅扇恭纪
作者：陈廷敬
朝代：清
体裁：古风

金猊踞地龙蟠栋，赤霄云卷晴晖重。玉阶行上近椒风，小殿开帘褰额凤。青疏斜明飞紫烟，封题宛转光射天。下臣姓名起微陋，磨丹观署迹未乾。一函三锡烦屡识，光华炯炯浮长笺。骊珠迸出蛟螭缠，飙若雷电随毫巅。皎若日星丽玑璇，霖雨初霁万象妍。锦机匹练天孙制，淋漓御墨香螺渍。书罢留题与后人，剪刀不上绞绡织。直书更有回鸾字，仰观再拜千金赐。预恐茅斋破壁寒，只应珍袭藏巾笥。九华宫扇日边来，楚竹齐纨次第开。明月烟销香鸭动，海天风起戏鸿回。十九年中被恩遇，承颜往往亲缣素。画箑云章喜绝伦，凉秋未敢嗟迟暮。丹青自古谁良臣，终始君恩有几人。便蕃荣宠今如此，恐惧独立持其身。
六箴将别余方有校勘文字之役相对匆匆怅然再叠前韵
作者：陈廷敬
朝代：清
体裁：七言律诗

湖海元龙气已除，寂寥谁伴子云居。松风梦破惊窗曙，藜火烧残似岁馀。多事不成临别酒，无聊却望远来书。流光努力君年富，冉冉双髭我不如。
六箴来自武昌
作者：陈廷敬
朝代：清
体裁：七言律诗

朝来乾鹊噪庭除，池草春生慰索居。车马到门千里外，光阴弹指五年馀。曾于簿领知为政，只见山川胜读书。说著江湖人已老，扁舟来往子能如。
六贤堂
作者：陈廷敬
朝代：清
体裁：古风

下马平潭驿，访古六贤堂。滏阳政宽简，涌云思炜煌。文献总文柄，杨赵齐辈行。左司富才藻，晚节犹芬芳。栾城老封龙，鉴湖映末光。四贤既卓荦，堪此一瓣香。后益以王吕，名迹能禁当。山川景英哲，祠宇成苍凉。士节古所重，此道今凋伤。荒城郁茂草，倚徙悲残阳。
关山月
作者：陈廷敬
朝代：清
体裁：乐府曲辞

烽冷天山色，霜明瀚海流。临关弓抱影，度陇剑横秋。玉笛三更梦，金闺万里愁。龙堆看夜夜，长叹上边楼。
关楼
作者：陈廷敬
朝代：清
体裁：五言律诗

壁垒高楼壮，旌旗古镇尊。塞风春不断，边日昼长昏。悲角关云动，孤城海气翻。往来凭吊意，辞赋欲销魂。
关楼
作者：陈廷敬
朝代：清

壁垒高楼壮，旌旗古镇尊。塞风春不断，边日昼长昏。悲角关楼动，孤城海气翻。往来凭吊意，辞赋欲销魂。
关门馆舍后楼晚登
作者：陈廷敬
朝代：清
体裁：七言绝句

一片青山势压城，晚风楼上海涛声。沧溟万里堪乘兴，无那乡心日夜生。
内丘驿壁见西华王信初御史黄冈王慎庵检讨唱和诗次韵
作者：陈廷敬
朝代：清
体裁：七言律诗

十日邮亭过蓟丘，见君题壁忆同游。客窗前后吟红叶，驿路迢遥数绿畴。河朔白云飞汉水，太行明月照南州。各千万里羁离远，玉院槐阴感去秋。
冉冉孤生竹
作者：陈廷敬
朝代：清
体裁：乐府曲辞

冉冉孤生竹，今为蓟邱篁。地寒出不高，枝叶稀飘扬。不恨枝叶稀，三冬被严霜。岂无雨露滋，时至则萎黄。托根失处所，抚心多慨伤。
再到冬官署中与刘雨峰
作者：陈廷敬
朝代：清
体裁：七言绝句

东阁南枝放早梅，何郎水部有诗才。书生自笑曾前度，小睡槐根噩梦回。
再叠前韵二首·其一
作者：陈廷敬
朝代：清
体裁：五言绝句

庭树鸡鸣早，平沙夜火红。不须争起舞，吾已老窠中。
再叠前韵二首·其二
作者：陈廷敬
朝代：清
体裁：五言绝句

疏鬓霜同白，衰颜酒暂红。心灰兼耳冷，犹在客尘中。
再叠韵酬果亭少宰见和郊行之作
作者：陈廷敬
朝代：清
体裁：七言律诗

奇丽澄江散绮霞，自惊西日晚山斜。閒云欲傍沧浪水，野草还连鄠杜花。白首多时同禁省，青春几处到山家。绿深桑柘红桥近，且听流莺藉浅沙。
再哭孟孙
作者：陈廷敬
朝代：清
体裁：古风

我老夙少欢，奄忽遭深悲。皇天岂私酷，要是业所为。泪流辄复咽，焉得成绠縻。我生实愚戆，衾影恒自持。魔事与魔民，侵陵无尽时。此心痛自恨，克己将尤谁。汝去逾半载，执笔为此辞。汝则聪慧人，去去慎所之。
再游乾明寺二首·其一
作者：陈廷敬
朝代：清
体裁：七言律诗

峰腰雨歇野云留，晴树斜阳在上头。野藓全凝台殿色，土花半老缭墙秋。丹青照夜馀神鬼，河汉凌空近斗牛。除却牧阑樵坞客，何人解作看山游。
再游乾明寺二首·其二
作者：陈廷敬
朝代：清
体裁：七言律诗

千峰排浪涌遥空，一抹双林磴道通。山暝僧归红雨外，树深鸟度碧烟中。涧泉色冷元无暑，松阁声多岂为风。拟学香山老居士，往来踪迹似秋鸿。
再送牧翁·其一
作者：陈廷敬
朝代：清
体裁：七言绝句

家近青山欲尽头，太行新月古怀州。遥知一洒临分泪，能使黄河水倒流。
再送牧翁·其二
作者：陈廷敬
朝代：清
体裁：七言绝句

南来沁水北双鱼，中有佳人锦字书。归去未归君已去，西风摇落雁飞初。
写怀
作者：陈廷敬
朝代：清
体裁：五言律诗

日月速如此，欢娱得未曾。滑稽吾岂敢，礼乐力难胜。旧事青春隔，流年白发增。文章聊自戏，送老渐无凭。
写怀与同舟兼寄京师游好
作者：陈廷敬
朝代：清
体裁：七言律诗

杜陵野老一生诗，抗疏匡衡早遇时。得失浑如前日事，尘埃敢道十年迟。天涯船舫为书局，官路莺花付酒卮。寄语京华驴背客，水云閒淡有人知。
冬夜怀李奉倩侍郎
作者：陈廷敬
朝代：清
体裁：五言律诗

待蚤星稀落，归迟月半倾。老嗔儿问事，贫遣仆归耕。帘动霜凉入，书收烛晕生。公私兼未了，相忆一含情。
冬夜怀樊川故居
作者：陈廷敬
朝代：清
体裁：五言排律

愁销寒夜酒，睡引旧时书。画角三更外，荒鸡一枕馀。身名厌潦倒，物理闷乘除。野艇花源水，柴门栗里居。只须长吏好，便觉宦情疏。冬日暄茅屋，春晴御版舆。樵风下篱落，松月照村墟。猿鹤多情者，经时应念予。
冬夜行河上
作者：陈廷敬
朝代：清
体裁：五言律诗

潺潺石桥水，遥接漏声长。澄月金铺镜，清沙玉糁霜。腊残催物候，冬暖入年芳。莫纪无冰日，沟渠只向阳。
冬官署中南亭敦复所葺兹予再至实承乏公后而敦复权领翰林夏至之夕斋居有怀
作者：陈廷敬
朝代：清
体裁：七言律诗

乾坤荡漾两浮萍，岁月樊笼意渺冥。再到冬曹新燕垒，百年乔木旧槐庭。吟成白雪人难和，梦续黄粱客半醒。惆怅玉堂明月夜，柯亭刘井几回经。
冬日书怀
作者：陈廷敬
朝代：清
体裁：五言律诗

已看寒腊近，不厌岁华频。岸柳催眉放，江梅作意新。世应轻白发，我自惜青春。暗与东风约，驱车草似茵。
冬日写怀同郭快庵太史李容斋侍读袁杜少上舍作
作者：陈廷敬
朝代：清
体裁：七言律诗

朋旧栖迟旅兴宽，西堂霁雪对凭阑。九边马槊霜云动，大将龙堆晓月残。裘马黄金燕客老，关城横吹楚江寒。久怜词赋朱颜减，尚倚狂豪议筑坛。
冬日即事
作者：陈廷敬
朝代：清
体裁：五言律诗

连坊鸡未唱，疲马夜行迟。漏点催金钥，珂声动玉墀。朝班存近侍，官职在文辞。正喜勤封事，君王召对时。
冬日斋中草木 其一 竹
作者：陈廷敬
朝代：清
体裁：七言绝句

时世妆成样样新，扬州红药可怜春。日斜脩竹檀栾晚，谁念天寒翠袖人。
冬日斋中草木 其七 枣
作者：陈廷敬
朝代：清
体裁：七言绝句

质如橄榄味甘良，露洒风披合得尝。不必荔枝烦蔡谱，教人举酒酹唐羌。
冬日斋中草木 其三 瓜蔓
作者：陈廷敬
朝代：清
体裁：七言绝句

荒寒绕屋朔风吹，一种青门在路岐。欲识故丘离别意，秋瓜人忆及瓜时。
冬日斋中草木 其二 梨
作者：陈廷敬
朝代：清
体裁：七言绝句

东南竹箭几人栽，江舶年年秋色回。上谷紫梨霜后好，黄柑丹橘一时来。
冬日斋中草木 其五 杏
作者：陈廷敬
朝代：清
体裁：七言绝句

红杏东栏雪压枝，晴曛笼霭已迷离。对花莫被多情恼，看到成阴结子时。
冬日斋中草木 其六 铁梗海棠
作者：陈廷敬
朝代：清
体裁：七言绝句

狼籍妖红照眼明，谁知霜雪斗春晴。问君铁蘖花开早，多少丹砂点得成。
冬日斋中草木 其四 梅
作者：陈廷敬
朝代：清
体裁：七言绝句

饮冰餐雪在人间，独向东风一破颜。不是百花无伴侣，孤花只合在孤山。
冬日早卧示与可
作者：陈廷敬
朝代：清
体裁：七言律诗

踏尽秋街落叶霜，归来枕肘卧斜阳。灯花早已看重结，香篆微销耐许长。节后菊黄多晚景，年残发白赴流光。睡馀翻覆连床被，又是槐根梦一场。
冬日杂诗十首·其一
作者：陈廷敬
朝代：清
体裁：七言绝句

金丝墙屋久荒凉，过鲁曾知汉道昌。惆怅黄龙归不得，少牢祠里祀舒王。
冬日杂诗十首·其七
作者：陈廷敬
朝代：清
体裁：七言绝句

九十六劫如俳谐，学他玳瑁岭南斋。辟支一食真难施，敢讶吾无一日佳。
冬日杂诗十首·其三
作者：陈廷敬
朝代：清
体裁：七言绝句

陡泉泉出洞涡水，驿印如今最谬讹。不比成皋争点画，十州铁铸作同戈。
冬日杂诗十首·其九
作者：陈廷敬
朝代：清
体裁：七言绝句

罨画廊前两树梅，看花人自故乡来。未开红蕊开时白，道是先生手自栽。
冬日杂诗十首·其二
作者：陈廷敬
朝代：清
体裁：七言绝句

璧月琼花事事休，胭脂痕断井栏秋。三百年中四十帝，青山如旧枕江流。
冬日杂诗十首·其五
作者：陈廷敬
朝代：清
体裁：七言绝句

非关偏听与佯聋，黄落经时问朔风。近得楞严观叶意，耳门圆照十方空。
冬日杂诗十首·其八
作者：陈廷敬
朝代：清
体裁：七言绝句

三千沙界了无踪，影事前尘破几重。我本无生元不灭，当时何苦护纱笼。
冬日杂诗十首·其六
作者：陈廷敬
朝代：清
体裁：七言绝句

出网银刀晓市门，归来午食已黄昏。鱼飧岂是贫家物，咬断新齑旧菜根。
冬日杂诗十首·其十
作者：陈廷敬
朝代：清
体裁：七言绝句

深红浅白蓼芽新，欲试春盘待晓春。坐断五辛三种菜，年来转觉庾郎贫。
冬日杂诗十首·其四
作者：陈廷敬
朝代：清
体裁：七言绝句

南食何当寄老饕，越舲楚舫与吴艚。天寒雨雪炊烟冷，谁是燕人左伯桃。
冬日杂诗四首·其一
作者：陈廷敬
朝代：清
体裁：古风

雪后落照红，阴风黯中夕。萧条关塞情，杳然生咫尺。念我故乡人，同作他乡客。冰坚蛟龙深，山长鸟兽寂。戚戚伤精魂，悠悠阻筋力。寒镫闭门时，明月照促膝。
冬日杂诗四首·其三
作者：陈廷敬
朝代：清
体裁：古风

仙人王子晋，霞举陵太清。缅想鍊金液，呼吸猎至精。所以缑氏岭，时闻吹玉笙。逸响久歇绝，谁聆空外声。徒令千载下，寂寞传其名。
冬日杂诗四首·其二
作者：陈廷敬
朝代：清
体裁：古风

流风舞回雪，飘飖盈客衣。连雁去安极，路远何时归。含情掩房闼，忧来不可挥。触物悔吝集，观身色相违。达人慎其端，托想谢危机。拥衾抱霜月，四壁生清晖。
冬日杂诗四首·其四
作者：陈廷敬
朝代：清
体裁：古风

少负英迈气，索居逃人群。偶然事诗书，遣情游天云。一自落世网，昏宦相纠纷。起舞击短剑，忼慨鸡鸣晨。流浪时忽徂，三十无令闻。空名竟何益，心怀难重陈。
冬晓入馆同容斋
作者：陈廷敬
朝代：清
体裁：七言律诗

夜色深窗曙未通，钟声杳杳去悤悤。乡心晓挂西楼月，木叶长吹北户风。坊远阙门三里外，官寒心事十年中。冬来碧瓦清霜重，几见东华蚤日红。
冬晓怀青岳宗玉
作者：陈廷敬
朝代：清
体裁：五言律诗

北窗上寒日，落木正纷纷。残夜砧犹急，清晨雁屡闻。厨烟开屋雪，楼霁对山云。天气宜晴晓，悠悠念乐群。
冰雪
作者：陈廷敬
朝代：清
体裁：五言律诗

冰雪迟来使，关河阻客居。风鸦过院晚，木叶下亭虚。薄醒销忧酒，奇惊引睡书。天涯身渐老，局束欲何如。
出关有怀府寮诸公
作者：陈廷敬
朝代：清
体裁：七言律诗

春衣洒酒别长安，二月貂裘出塞寒。青草不生烽戍地，黄沙己涨海云端。莺花禁苑边城隔，雨雪关山客路残。殿上群公应宴赏，东华归马簇金鞍。
出关门百里宿沙河站
作者：陈廷敬
朝代：清
体裁：七言律诗

关南沧海浮天尽，漠北连峰拔地青。一片山河围鄣塞，几家烟火接边庭。辽歌调苦风还断，芦酒愁多夜易醒。却喜皇威临绝域，镇东门户不须扃。
出关门百里宿沙河站
作者：陈廷敬
朝代：清

关南沧海浮天白，漠北连峰拔地青。一片山河围鄣塞，几家烟火接边庭。辽歌调苦风还断，芦酒愁多夜易醒。却喜皇威临绝域，镇东门户不须扃。
出北郭门赠吴天章
作者：陈廷敬
朝代：清
体裁：古风

月斜鸡未鸣，中宵尘鞅閒。心清不染境，眼明惟见山。初日动林景，和风吹客颜。花枝自冉冉，鸟语亦关关。城中幽居者，高眠栖阓阛。思君共芳草，青春偕往还。
出塞行
作者：陈廷敬
朝代：清
体裁：古风

平沙漠漠虎迹高，春风萧萧马鸣号。雕弓韔服箭在腰，南登碣石东度辽。江湖细琐不足数，沧溟万里观云涛。丈夫得时展壮略，坐拥爵印麾旌旄。不然五岳及四海，笑看圭珇如秋毫。安得白首事文翰，苦吟寂莫随蓬蒿。新购龙鳞双宝刀，雪华照地寒生毛。佩之金镮紫锦绦，酬恩未忍便归去，且向沙场看射雕。
出守行送程使君之桂林
作者：陈廷敬
朝代：清
体裁：古风

使君去岁当于役，道出并州不十日。明月关山塞上楼，长歌为报长相忆。使君今年出守行，翩然五马西南征。一别青门无近远，况尔迢迢万里情。吁嗟往事重回首，舍人供奉金门久。校书我在日华东，橐笔君随丞相后。紫薇典故问西厅，鸾纸词头归大手。窈窕清禁步逶迤，欲出往往呼曹偶。长安水楼三月时，画帘柳影青交枝。御沟残红引吟兴，草桥暮雨同襟期。自从辍直承明殿，画省回翔阻欢宴。飘零海内宾朋稀，经旬不睹故人面。虽不睹故人面，跨马城南走相见。火云突兀山崎嵚，五岭炎热愁人心。君今朝辞燕峤日，梦魂夕到湘漓浔。君不见刘蕡上书翻见抑，同时数辈无颜色。李广难封数果奇，延之出守情于邑。丈夫身为二千石，通侯爵印唾手得，行矣风尘须努力。独有别离心，日夜随君去。苍茫百粤烟峦深，相思江上相思处。若过横江见李卿，为道新知不如故。
出山海关二首·其一
作者：陈廷敬
朝代：清
体裁：七言绝句

大漠孤城海气生，关门漏尽野鸡鸣。边鸿欲度低残月，晓角翻为出塞声。
出山海关二首·其二
作者：陈廷敬
朝代：清
体裁：七言绝句

角山关下角声残，口外桃林柳色寒。客路长城今日尽，平沙万里更漫漫。
出郭
作者：陈廷敬
朝代：清
体裁：五言律诗

出郭有新意，幽情惬薜萝。绿杨听似雨，碧草望如波。牛笛吟风断，莺梭织翠多。閒云兼慢水，相伴一高歌。
出郭
作者：陈廷敬
朝代：清
体裁：古风

出郭沙水清，野林日杲杲。柳眠风弄姿，花落枝亦好。远山森入画，乱红堆可扫。昨日镜中人，朱颜今日老。花稀柳复浓，玉壶自倾倒。及兹华发时，且勿惊衰早。
出郭见山桃花早开二首·其一
作者：陈廷敬
朝代：清
体裁：七言绝句

汶篁冻叶影离披，惆怅江梅雪满枝。惟有山桃太狡狯，一春先放早春时。
出郭见山桃花早开二首·其二
作者：陈廷敬
朝代：清
体裁：七言绝句

双眉岳岳重如山，怕见飞花点鬓斑。红杏绿杨都后汝，相看陡觉破愁颜。
出门
作者：陈廷敬
朝代：清
体裁：古风

十日懒出门，万事何丛残。事如风中花，心如古井澜。飞花投堕水，井澜寂不起。此语解书绅，时行而时止。
出阳谷界
作者：陈廷敬
朝代：清
体裁：七言律诗

少昊遗墟历大东，吾衰那敢梦周公。弦歌鲁国春风里，盟土齐侯夕照中。终古奎娄天象在，至今禾黍霸图空。斯文适遇兴王会，凤鸟何时过故宫。
分水岭南水下循环铺北水入祁县界
作者：陈廷敬
朝代：清
体裁：七言绝句

分水岭前水两流，南来北往总悠悠。南水细微北水大，可怜来往不同愁。
分流水送人北归
作者：陈廷敬
朝代：清

分流水，流溅溅。行人到此寂无语，别泪滴作分流泉。我行南来几千里，多情送远北河水。北河相送去茫茫，南河相迎客路长。与君相别分流处，春草春花易断肠。
刘处士鳌石饷蜜渍荔枝
作者：陈廷敬
朝代：清
体裁：七言律诗

尘断华清晚浴时，春风灵液几人知。褰裳自恐妨罗縠，出水谁曾见玉肌。味美江鳐连雾雨，香添卢橘洒淋漓。海南岭北提携处，凭仗诗情诉别离。
刘果斋佥宪提学浙江索赠别诗
作者：陈廷敬
朝代：清
体裁：七言律诗

青霄藜火映含香，为许传经下柏梁。画省仙郎閒剑履，绛纱才子典文章。春风桃李花围坐，烟雨江山色满堂。好为藏书探禹穴，清时竹箭美琳琅。
初到京师寄素心六箴与可荀少
作者：陈廷敬
朝代：清
体裁：七言律诗

摒当临岐十日装，曾经一日几回肠。登山屐好藏僧舍，漉酒巾閒叠客箱。分遣池鱼防涸水，差排笼鹤借支粮。别来数事皆无恙，惟有春鸿惜断行。
初春与与可
作者：陈廷敬
朝代：清
体裁：七言律诗

书卷生涯避要津，雀罗门巷燕莺频。也浮翠柏尊中酒，己放红梅砚北春。五夜霜霏残醉醒，万家烟景一时新。朗吟梦草西堂句，好在池塘未是贫。
初春简雪坞
作者：陈廷敬
朝代：清
体裁：七言律诗

十丈黄尘落日悬，三条陌尽寺门前。已无朝士飞腾意，曾结高僧寂寞缘。白首诗情归半偈，红楼人面入新年。欲寻旧约双林去，多在莺花二月天。
别守冢人
作者：陈廷敬
朝代：清
体裁：七言绝句

万树青松万簇花，居人惟有两三家。因君更洒思亲泪，泣向寒云陇日斜。
别旧居花树
作者：陈廷敬
朝代：清
体裁：七言绝句

一宿天涯树下情，尘根未断笑平生。秾花细蕊寻常事，可奈双株手种成。
前山望王屋山怀蔡松年
作者：陈廷敬
朝代：清
体裁：古风

青山深浅中，丘壑不一致。清晨登前山，高秋散幽意。千里如玦环，黛色遥相次。杳杳数峰间，閒云忽飘坠。我游王屋山，灵境仙所閟。君昔从我游，栖隐偕宿志。故人今在否，临风发远喟。
前日城南独游遇袁杜少翰林今日复遇之枣林寺门外戏简以诗二首·其一
作者：陈廷敬
朝代：清
体裁：七言绝句

前日烟条拂岸巾，今朝芳草坐成茵。独游相值不相访，始信君家是可人。
前日城南独游遇袁杜少翰林今日复遇之枣林寺门外戏简以诗二首·其二
作者：陈廷敬
朝代：清
体裁：七言绝句

一笑车轮碾曲尘，相逢不语莫相嗔。五陵衣马三春后，能解閒行有两人。
北墅二首·其一
作者：陈廷敬
朝代：清
体裁：五言律诗

市朝耽僻处，林野得游行。身为随人懒，名因入道轻。墙花欹欲避，巷柳侧还迎。风景何迁次，无心物自平。
北墅二首·其二
作者：陈廷敬
朝代：清
体裁：五言律诗

疏树见茆屋，孤云来远村。野凫依冻水，篱犬出閒门。老渐收书帙，愁仍命酒樽。海风吹白月，相对倒金盆。
北墅和壁间韵
作者：陈廷敬
朝代：清
体裁：五言绝句

麦寒经雨绿，叶老受霜红。客舍青门里，离居又客中。
北墅夜寄访濂
作者：陈廷敬
朝代：清
体裁：七言律诗

六分春色去匆匆，惜别江鸿与塞鸿。宿麦已迟三月雨，桃花先落五更风。梦魂颠倒青山外，文字丛残白发中。君过清泠江上水，凭将一洗陌尘红。
北墅归偶书
作者：陈廷敬
朝代：清
体裁：七言律诗

湖光裂帛隐嵯峨，泉石西山望里过。一路柳风疏雨后，半身花影夕阳多。行来沙际留鸿迹，归到门前有雀罗。老屋幽窗聊暂憩，经春寒竹共婆娑。
北墅怀魏无伪
作者：陈廷敬
朝代：清
体裁：七言律诗

柳花风定麦花开，北墅西头日几回。夏雨欲看铺陇上，春泉且喜入池来。延英旧事怀遗直，禁苑新纶宠异才。自是凤毛常五色，独怜沙鹭立裴褢。
北寺坐久对花作
作者：陈廷敬
朝代：清
体裁：七言绝句

懒慢时常绝送迎，相逢且作看花行。忘花坐久兼忘我，何况悠悠世上情。
北峰
作者：陈廷敬
朝代：清
体裁：古风

西山转北峰，城中见寻尺。始晴出半岑，横云带断碧。划如人静好，媌娥露修额。紫台连边沙，红颜慨遥昔。年年黑山春，雪花青冢积。羁士心多悲，对此成目逆。
北平怀古
作者：陈廷敬
朝代：清
体裁：五言律诗

浅草寒沙路，春风数骑行。常思射虎石，何处北平城。没羽边云动，收弦塞月横。书生无燕颔，因尔倍含情。
北征大捷功成振旅凯歌二十首·其一
作者：陈廷敬
朝代：清
体裁：七言绝句

皇家本意为销兵，刻日边沙一战清。九伐元从天子出，翠华亲总六师行。
北征大捷功成振旅凯歌二十首·其七
作者：陈廷敬
朝代：清
体裁：七言绝句

祗为生民事远征，前军马上捷书成。丝纶簿载蛟龙笔，批答人知出塞情。
北征大捷功成振旅凯歌二十首·其三
作者：陈廷敬
朝代：清
体裁：七言绝句

萧萧龙笛出关声，云旆晴翻朔吹轻。十万羽林视夜月，回看北斗挂南营。
北征大捷功成振旅凯歌二十首·其九
作者：陈廷敬
朝代：清
体裁：七言绝句

开拓边疆四接天，职方环海浩无边。黄云万叠青霄外，收取山河直到燕。
北征大捷功成振旅凯歌二十首·其二
作者：陈廷敬
朝代：清
体裁：七言绝句

闻道神功断乃成，盈庭连表谏亲征。谁知圣算高千古，一著戎衣定太平。
北征大捷功成振旅凯歌二十首·其二十
作者：陈廷敬
朝代：清
体裁：七言绝句

帝德天威日正中，九宾王享百蛮通。炎黄以降多青史，万乘临戎第一功。
北征大捷功成振旅凯歌二十首·其五
作者：陈廷敬
朝代：清
体裁：七言绝句

宜旸时节草芊芊，便是穷荒大有年。风伯雨师齐效顺，可知圣德格皇天。
北征大捷功成振旅凯歌二十首·其八
作者：陈廷敬
朝代：清
体裁：七言绝句

月上旌门映细旃，旄头影落断狼烟。尚衣高锁黄金甲，长记龙韬决胜年。
北征大捷功成振旅凯歌二十首·其六
作者：陈廷敬
朝代：清
体裁：七言绝句

算得西营计日粮，玉音才罢见封章。悬知宿饱三军士，金革衔恩在战场。
北征大捷功成振旅凯歌二十首·其十
作者：陈廷敬
朝代：清
体裁：七言绝句

苗格于今正七旬，两阶干羽更森森。全收瀚海为灵囿，要置天山列禁林。
北征大捷功成振旅凯歌二十首·其十一
作者：陈廷敬
朝代：清
体裁：七言绝句

幕南庭北接王畿，一道清尘捷骑飞。四十九藩先拜舞，朔天生养在皇威。
北征大捷功成振旅凯歌二十首·其十七
作者：陈廷敬
朝代：清
体裁：七言绝句

天厩骁腾汗血斑，嘶风别去籋云还。瓜时不遣黄龙戍，苜蓿青青意自閒。
北征大捷功成振旅凯歌二十首·其十三
作者：陈廷敬
朝代：清
体裁：七言绝句

回军吹角罢连营，叠鼓风多破阵声。写入天朝新乐府，流传奕世见升平。
北征大捷功成振旅凯歌二十首·其十九
作者：陈廷敬
朝代：清
体裁：七言绝句

剑花弓月拂云还，归路边庭障塞閒。数首新词翻鼓吹，凯歌声里旧关山。
北征大捷功成振旅凯歌二十首·其十二
作者：陈廷敬
朝代：清
体裁：七言绝句

漠漠云随露布生，人知天意为亲征。朝衣半湿苍龙雨，点点分明净洗兵。
北征大捷功成振旅凯歌二十首·其十五
作者：陈廷敬
朝代：清
体裁：七言绝句

春归苑树别长安，六月龙沙草露漙。边柳千条花万朵，一时留助凯歌欢。
北征大捷功成振旅凯歌二十首·其十八
作者：陈廷敬
朝代：清
体裁：七言绝句

九边万里抱神京，地尽遥荒戍不惊。夜夜关门开晓月，天家本不用长城。
北征大捷功成振旅凯歌二十首·其十六
作者：陈廷敬
朝代：清
体裁：七言绝句

今来杨柳正依依，昔去关山雨雪霏。鱼海轻阴犹未散，五云常绕六龙飞。
北征大捷功成振旅凯歌二十首·其十四
作者：陈廷敬
朝代：清
体裁：七言绝句

武功文德并崔巍，圣藻篇章每独裁。万古燕然留片石，磨崖共仰勒铭回。
北征大捷功成振旅凯歌二十首·其四
作者：陈廷敬
朝代：清
体裁：七言绝句

汗马河源饮欲乾，夕阳万灶冷炊烟。玉鞭应有山灵护，指处三军见井泉。
北邙行
作者：陈廷敬
朝代：清
体裁：乐府曲辞

洛阳城北山峨峨，城中人少山墓多。白乌半夜啄大屋，青燐当昼燔陵谷。自经丧乱墓无主，野田髑髅悲自语。寒食谁家送纸钱，魂孤眼望愁鸱鸢。客来游眺苍茫里，东见虎牢西熊耳。山川酹酒一高歌，光武陵边杏最美。
北镇祭告礼成纪述二首·其一
作者：陈廷敬
朝代：清
体裁：七言律诗

崔巍坐镇朔方孤，北岳东来势欲无。襟带江湘参赤帝，神灵烟雨锁雄都。祠坛有路通天表，禅草当年问地图。亲见五云笼辇道，三声万岁尚传呼。
北镇祭告礼成纪述二首·其二
作者：陈廷敬
朝代：清
体裁：七言律诗

法驾东巡海上回，旌旗万乘拂天来。自经玉趾披阶草，遂发金钱作殿材。风入沛宫曾起舞，云深芒砀一徘徊。小臣奉使名山日，拥节还如忝后陪。
医巫闾山登览
作者：陈廷敬
朝代：清
体裁：古风

我寻桃花洞，花源寒蕊迟。缥缈吕公岩，遗迹不可追。古松千年物，下有无字碑。黤惨积铁色，石苔铜绿滋。雕斲慨秦汉，混濛思黄羲。灵风生两腋，扶毂凌欹危。羽节俨前导，云旗纷后随。神人展歆肸，赐我金茎芝。服之身力健，延年以乐嬉。
十一月十七日半日村草堂独宿壮履以事归城中排闷作二首·其一
作者：陈廷敬
朝代：清
体裁：七言律诗

曲巷茆堂转药栏，新丰将作旧村看。青山送老千年在，紫陌寻幽半日欢。懒慢从教书帙乱，忙閒放任酒杯宽。墙花阶草饶春意，况有园松耐岁寒。
十一月十七日半日村草堂独宿壮履以事归城中排闷作二首·其二
作者：陈廷敬
朝代：清
体裁：七言律诗

半日离家半日欢，老人情绪亦无端。自怜为客衰颜冷，那敢逢人白眼看。坐久山村真寂寂，夜来冬月尚团团。应知短檠摊书处，犹是寒窗映雪寒。
十二日蒙召至瀛台赐食已复赐鱼大小四十恭纪
作者：陈廷敬
朝代：清
体裁：七言绝句

画桨文窗御舫开，五龙云水接南台。才分玉箸蓬池脍，亲网金鳞又赐来。
十二月二十六日湘北贻上幼华蛟门见过用东坡馈岁别岁守岁韵三首·其一
作者：陈廷敬
朝代：清
体裁：古风

为客心久孤，踽踽孰予佐。冠盖富烟海，取友譬权货。锦衾混裋褐，物岂在细大。以兹寡欢游，穷年掩关卧。至竟二三子，邀宾必在座。东风回龙杓，西日遁蚁磨。别时已屡多，岁阑讵重过。相对各衰鬓，陈迹留赓和。
十二月二十六日湘北贻上幼华蛟门见过用东坡馈岁别岁守岁韵三首·其三
作者：陈廷敬
朝代：清
体裁：古风

岁宴方群蛰，吾道如龙蛇。天运有节宣，存神以自遮。但可勤饮酒，苦志将如何。空堂久萧瑟，今夕同笑哗。巾车既投辖，枥马且置挝。生涯须烂醉，暮景亦太斜。座中汪舍人，少年未蹉跎。岂惟争一岁，一日犹可誇。
十二月二十六日湘北贻上幼华蛟门见过用东坡馈岁别岁守岁韵三首·其二
作者：陈廷敬
朝代：清
体裁：古风

欢多岁易速，愁多岁易迟。我今既不乐，岁往焉用追。载赓别岁吟，与子俱天涯。城南菊花候，水亭杨柳时。江东有归客，莼美鲈鱼肥。人生聚与散，念此能不悲。旧岁及旧人，去去长若辞。岁去还复来，人老终就衰。
十二月二十日梦中得句春苑多桃李孤松独称心云是白香山所贻觉而有异因续成诗
作者：陈廷敬
朝代：清
体裁：五言排律

春苑多桃李，孤松独称心。梦中名句味，天上紫虚音。夫子云何在，高风实所钦。诗仙题凤藻，声价重鸡林。最有文章贵，还知道德深。言辞尝谏诤，勋业不销沉。千里黄河曲，三峰华岳临。昙花开一见，薝卜与重寻。骑换令公鹤，弦添元亮琴。唐家犹盛日，精爽到如今。
十五夜不见月
作者：陈廷敬
朝代：清
体裁：七言律诗

秋阴漠漠夜萧骚，如水天河涨素涛。三匝绕枝乌宿蚤，数声吹角雁飞高。遥连候火光偏照，不动浮云势自牢。我欲乘风上万里，手排阊阖一呼号。
十五夜北山见过有怀孙吴二子
作者：陈廷敬
朝代：清
体裁：古风

昔者与孙吴，玩月城西亭。萧萧天风来，万里摇青冥。寒空荡圜魄，惊鸟群悲鸣。明镫曜曲房，渌酒凄以清。短歌易慷慨，良时伤我情。奄忽浮云驰，踯躅东南征。光景不可驻，奔落如流星。二子渺江湖，芳颜坐凋零。四海何寂寥，独处思平生。惟我与君子，绸缪结至精。遥夜命俦匹，羽觞罗中庭。清浅河汉流，金波正泠泠。濡翰发妙制，朱弦激新声。今日不为乐，别后徒屏营。
十五夜宿陟屺楼见微月
作者：陈廷敬
朝代：清
体裁：七言律诗

高峰远上气溟濛，峰上高楼四望通。云树千重低幔外，河山两戒曲栏中。桂华寂历看如雾，霜发飘萧映向空。玉兔金蟾知得否，几人肠断倚西风。
十八日北墅蚤起书
作者：陈廷敬
朝代：清
体裁：五言律诗

道心远尘市，野兴惬郊扉。酒绿泛不浅，灯花开未稀。晨钟人倦起，残月雁孤飞。一夕西山外，林泉梦觉非。
十六夜晚晴台望香山碧云诸山寺灯火
作者：陈廷敬
朝代：清
体裁：五言律诗

山寺数十里，春灯三五攒。高台一以见，逸兴生云端。别去寄遐想，来游增昔欢。千峰与万岭，日日几回看。
十六夜楼中见月
作者：陈廷敬
朝代：清
体裁：七言律诗

太行欲落势还留，迥绝清辉万象浮。千里断山回北陇，今宵明月在高楼。飘零旧忆将归日，惆怅翻成独客愁。才是平分秋又老，金波渺渺去悠悠。
十六夜雨过容斋时移居比邻
作者：陈廷敬
朝代：清
体裁：七言律诗

下马堂前雨细倾，冲泥步屧惜逢迎。寒催落木秋砧动，夜近高楼玉漏清。隔屋檐花添客思，短檠灯火足交情。卜邻我愿同晨夕，投老终当学耦耕。
十月十五夜月蚀
作者：陈廷敬
朝代：清
体裁：五言律诗

圆魄初无影，浮云亦暂明。众星翻历乱，寒夜自青荧。蓂荚疑全落，姮娥似始生。鼓钟声不断，暧暧动皇情。
十月晦日书怀
作者：陈廷敬
朝代：清
体裁：五言律诗

冬日初凄�，年华已暗侵。不因身病蚤，那觉道缘深。筋力趋朝异，才名与世沉。晚风黄叶下，高鸟急投林。
午亭山庄图诗五首·其一
作者：陈廷敬
朝代：清
体裁：七言绝句

午壁亭名载水经，秦时流水汉时亭。何人更与桑钦注，一亩园中水木清。
午亭山庄图诗五首·其三
作者：陈廷敬
朝代：清
体裁：七言绝句

吴淞烟雨石湖春，不到江南老竟真。山水连天溪艇窄，也能作意向诗人。
午亭山庄图诗五首·其二
作者：陈廷敬
朝代：清
体裁：七言绝句

午亭人在翠微间，林际清晖自往还。砥柱析城至王屋，天教看尽好云山。
午亭山庄图诗五首·其五
作者：陈廷敬
朝代：清
体裁：七言绝句

丹青老手荆关笔，重写天随旧钓船。晚唤午亭还识否，世人曾拟杜樊川。
午亭山庄图诗五首·其四
作者：陈廷敬
朝代：清
体裁：七言绝句

西湖杭颍别图经，吴楚湖山两洞庭。独讶樊川同小杜，朱坡不比汉家亭。
午亭诗二十首 其一 午园
作者：陈廷敬
朝代：清
体裁：五言绝句

结庐午壁侧，著书午园间。上有沁水流，下有砥柱山。
午亭诗二十首 其七 梅子冈
作者：陈廷敬
朝代：清
体裁：五言绝句

远林闻微香，青春入丛薄。散步梅子冈，幽花自开落。
午亭诗二十首 其三 流花峪
作者：陈廷敬
朝代：清
体裁：五言绝句

晓风吹残红，夜雨洗微绿。不愁风雨多，流花满溪谷。
午亭诗二十首 其九 岭泉亭
作者：陈廷敬
朝代：清
体裁：五言绝句

方池凿山翠，石罅清泉滴。客心映空寒，明月鉴寂历。
午亭诗二十首 其二 濂泉
作者：陈廷敬
朝代：清
体裁：五言绝句

泉水清且涟，古村濂泉下。不见昔时人，浩歌寄来者。
午亭诗二十首 其二十 樊口
作者：陈廷敬
朝代：清
体裁：五言绝句

樊山南下处，十里到樊口。春风夫如何，惟见花与柳。
午亭诗二十首 其五 梯桥
作者：陈廷敬
朝代：清
体裁：五言绝句

桃花桥上枝，残红带茅屋。夫君行不归，绿阴桃子熟。
午亭诗二十首 其八 太丘峰
作者：陈廷敬
朝代：清
体裁：五言绝句

断云出横岭，明月生高峰。无人与晨夕，时倚岩际松。
午亭诗二十首 其六 浴鹤池
作者：陈廷敬
朝代：清
体裁：五言绝句

荷花生川池，叶小荷未起。海鹤欲下时，夕阳照春水。
午亭诗二十首 其十 双溪
作者：陈廷敬
朝代：清
体裁：五言绝句

双溪来交横，溪源淼难即。惟见石上流，清泉不改色。
午亭诗二十首 其十一 老姥掌
作者：陈廷敬
朝代：清
体裁：五言绝句

夜静山月高，照我山楼上。微闻松萝风，遥递石泉响。
午亭诗二十首 其十七 西垞
作者：陈廷敬
朝代：清
体裁：五言绝句

朝为西垞游，暮为东垞宿。溪行人不知，野桥夹脩竹。
午亭诗二十首 其十三 七柿滩
作者：陈廷敬
朝代：清
体裁：五言绝句

秋水落汀渚，古木馀磊砢。山家黄叶村，晚红拾霜颗。
午亭诗二十首 其十九 小西山院
作者：陈廷敬
朝代：清
体裁：五言绝句

后山惟白云，幽人对极目。前山行雨归，还就山云宿。
午亭诗二十首 其十二 咏归亭
作者：陈廷敬
朝代：清
体裁：五言绝句

野水流溪远，春泉入槛深。残生不寂寞，童冠有知音。
午亭诗二十首 其十五 西田
作者：陈廷敬
朝代：清
体裁：五言绝句

行逐前溪云，疏雨挂晴蝀。日斜桑柘阴，犁锄手自弄。
午亭诗二十首 其十八 西山院
作者：陈廷敬
朝代：清
体裁：五言绝句

落日清磬响，数峰相对閒。复此值秋色，坐见烟禽还。
午亭诗二十首 其十六 兔垸
作者：陈廷敬
朝代：清
体裁：五言绝句

兹山数峰落，一峰出一泉。寻泉杖轻策，遥见墟中烟。
午亭诗二十首 其十四 端畦
作者：陈廷敬
朝代：清
体裁：五言绝句

漠漠溪田水，萋萋野墅花。何人解来往，相识是山家。
午亭诗二十首 其四 飞鱼阁
作者：陈廷敬
朝代：清
体裁：五言绝句

石鱼出山时，山云宿旧处。高阁风雨多，鱼飞自来去。
午日同北山丰台看芍药二首·其一
作者：陈廷敬
朝代：清
体裁：七言绝句

韦曲春时尝烂漫，药阑午日重裴褢。己怜菡萏参差出，更遣榴花寂寞开。
午日同北山丰台看芍药二首·其二
作者：陈廷敬
朝代：清
体裁：七言绝句

两度看花也滞留，重来风景不胜愁。飘零十载尊前客，惟有黄门记昔游。
午日小集
作者：陈廷敬
朝代：清
体裁：五言律诗

帝京逢午日，几度远柴扉。当暑思宫扇，趋朝感赐衣。少眠欢坐减，多病宦情微。却望行山道，晴云只自飞。
午梦
作者：陈廷敬
朝代：清
体裁：五言律诗

夹巷皆秋色，车尘稀到门。草花知旦暮，蚱蜢试寒温。午梦离西阁，青山入故园。久耽幽僻趣，有得是无言。
午梦
作者：陈廷敬
朝代：清
体裁：七言绝句

自掩柴关懒是真，天怜散木寄閒身。故教一枕花边梦，点醒槐安睡里人。
午睡梦朱检讨锡鬯觉而读其集
作者：陈廷敬
朝代：清
体裁：七言绝句

荒荒欲落幽窗日，策策时惊曲径风。一卷竹垞书在枕，离心缭绕梦魂中。
午睡起为人书道德经二首·其一
作者：陈廷敬
朝代：清
体裁：七言绝句

归去青牛更莫论，怪他紫气在关门。五千言费三钱笔，尽写何曾有一言。
午睡起为人书道德经二首·其二
作者：陈廷敬
朝代：清
体裁：七言绝句

卯酒昏昏问谷神，午窗风竹影移频。不须更借邯郸枕，已是华山睡里人。
午睡起答莲士问疾
作者：陈廷敬
朝代：清
体裁：七言律诗

一枕邯郸梦半成，依然茅店午鸡声。簿书已逐红尘老，药裹能禁白发生。几番野花开更落，频来山鸟语多情。天涯门外悤悤意，未了禅须动里行。
午睡醒得苕文书
作者：陈廷敬
朝代：清
体裁：七言绝句

清风一枕北窗眠，门外音书剥啄传。欲觉软红尘梦断，夕阳千里草连天。
半日村
作者：陈廷敬
朝代：清
体裁：七言律诗

行尽高城望北原，寒烟衰柳向柴门。鸟鸣欲下斜阳树，客到堪题半日村。自古繁华成寂莫，只今好景易黄昏。红垆煖炕推窗坐，新月还当泛酒樽。
半日村以诗代书答张麋田
作者：陈廷敬
朝代：清
体裁：古风

朝谒得幽踪，远心展阡陌。袖中一纸书，清言想平昔。门外鹿麋田，千里在咫尺。芝草秀岁寒，元气肖翕辟。萝茑因风翻，灵根讵萧槭。已从白社招，孰假元纁辟。悠然人世宽，不觉天地窄。念子如孤云，托以桑榆夕。
半日村即事述怀寄朱竹垞
作者：陈廷敬
朝代：清
体裁：五言排律

西郊槐市远，北墅草堂偏。紫陌韶华晚，黄尘岁序迁。偶来尝半日，小住或经年。裂帛湖阴迥，来青阁道悬。飞云交碧树，幽涧出红泉。览结情难遍，登临兴每牵。缭墙环斗极，列馆应星躔。邸第看荣谢，蓬茆得静便。图书容懒慢，丘壑可流连。入直居人后，投林在鸟先。风光堪送老，景物似归田。洛下三生客，江东八咏篇。多时常缱绻，即事益缠绵。伊昔宫庭里，相随供奉前。公才真特达，契分与周旋。文史纷填委，言辞赖讨研。蛟龙腾彩笔，鸾凤上华笺。自赏千金贵，谁为半额妍。蛾眉从古妒，狗监几人贤。浩荡江湖外，萧条杖履边。宝床香渐散，团扇月空圆。花为春愁放，风因急雨颠。暮霞犹片片，霜菊尚鲜鲜。独有残年者，归与盍已焉。对人同野鹤，无语类寒蝉。点缀丝纶簿，栖迟粥饭缘。漏稀银箭水，日慢绮窗钱。身世诚由命，行藏岂任天。劄尝两回上，书待一封专。已蜡登山屐，还寻载雪船。故人知好在，双鬓各飘然。天寿崇明德，思君一勉㫋。
半日村晓起即事
作者：陈廷敬
朝代：清
体裁：七言律诗

沙寒幽草覆清溪，步野村边独杖藜。千里云山行塞远，四围烟树接天低。流泉近海还趋北，落月临关故向西。昨梦分明在岩谷，数声催断五更鸡。
半饱居士诗
作者：陈廷敬
朝代：清
体裁：七言律诗

大庖珍食也曾经，晏进藜羹户早扃。我自长贫甘半饱，君因皆醉怪偏醒。岂堪白粥妆金谷，恰有青铜挂玉瓶。燕市黄公垆正好，酒帘门外即旗亭。
南园赠彭访濂
作者：陈廷敬
朝代：清
体裁：古风

我行泊船来胥门，银涛日落昭关昏。短衣走马苏台北，回鞭忽漫思南园。南园近在故人舍，剥啄相惊喜复讶。开轩扫榻具盘飧，二十年中一夕话。酒阑灯灺夜何其，月出凉风吹白髭。荏苒海山归去路，凄迷林壑到来时。海山林壑差相似，南园阅尽兴衰事。金谷花凋蔓草生，平泉石散孤云逝。吴越旧国广陵王，此地豪华擅一方。辛苦为园逾一世，美人词客盈高堂。前有麋鹿后狐兔，元璙那复蹈其故。如今亭阁尽埃尘，菜圃纷纷野烟暮。君家结屋数茅椽，归来手种南园田。吴中相识亦无数，与君似是前生缘。六日淹留不欲去，临行执手心茫然。吾生有涯知无涯，为我试问南华仙。
南巡歌十二章 其一 岁二月第一
作者：陈廷敬
朝代：清
体裁：古风

岁二月巡狩，惟虞帝之则。其始由岱宗，顺时布令德。我皇握天枢，举事合经籍。煌煌大业初，慈闱共夙昔。及兹抚金瓯，九围睹式廓。晨昏在帷銮，玉颜正怡怿。孝理通烝民，欢心洽万国。
南巡歌十二章 其七 海滨田第七
作者：陈廷敬
朝代：清
体裁：古风

海滨田川贡珍，皎玉雪奔若云。民所重俨耕芸，圣泽隆瑞气氲。沛汪濊润下土，宽馀筴惠万估。灵露零锡嘉祜，叙八政修九府。鹾殷殷烂扬光，若农亩禾稼穰。四时荣和众芳，圣人出万宝昌。
南巡歌十二章 其三 淮水清第三
作者：陈廷敬
朝代：清
体裁：古风

淮水清，黄水波，中有漕船过。率三十钟，才致一石多。淮扬水，流滂沱。水中人，营巢居，其能免乎为鱼。寒者待衣，饥者待餔。留船漕，二十万石。行者得休，居者得食。感皇恩，歌以易。泣稼穑艰难，一粒一珠，皇恩浩汗。
南巡歌十二章 其九 淮南第九
作者：陈廷敬
朝代：清
体裁：古风

淮南涘渚混牛马，禾穟生耳卧原野。秋谷在田中，囷簏盖寡。帝南巡，恩泽滂，欲令里闾富蓄藏。天意岂独私一方，十行诏下通雨旸。不事金木占饥穰，谷我妇子，千仓万箱。祝圣君万寿昌。
南巡歌十二章 其二 平成第二
作者：陈廷敬
朝代：清
体裁：古风

平成际时雍，圣人肇兴万世功。以仁为涵濡，义为绳约。礼为堤防，智为疏凿。清河排决万斛泥，高堰水落蛟鼍移。上下河海，吾皇不来，民其将焉如。爰取其陈，惠此贫者，士女歌舞金堤下。
南巡歌十二章 其五 时和第五
作者：陈廷敬
朝代：清
体裁：古风

时和景鸿长，圣人莅阼。万斯年恩，膏溥流布。我民一时违作息，润枯甘雨㴻。尽赐旧年租，新谷登场在旦暮。曲体民生，从来王道本人情。仁且明，爱民如此，所以致升平。
南巡歌十二章 其八 江湖盘第八
作者：陈廷敬
朝代：清
体裁：古风

江湖盘坡陀，美哉磊荦而英多。菁菁者莪在中阿。言采其芹，于泮之沚。芃芃棫朴，薪槱是以。奕奕龙光，济济多士。万年以宁媚天子。
南巡歌十二章 其六 吴山第六
作者：陈廷敬
朝代：清
体裁：古风

吴山高，越水长，江流无波海不扬。引领望幸，慰我耕桑。攀留銮舆，福我子妇。复其民，无有所与。长吏安所事，蒲鞭九年，耕赐三年赋。
南巡歌十二章 其十 岱峰第十
作者：陈廷敬
朝代：清
体裁：古风

岱峰触云根，膏雨来天门。自皇之来矣，解网赐生存。天下民自以不冤。自皇之旋矣，频施除复恩。岱峰峨峨，肃然祥风。乘朝曦，播神功。周览沧海，圣泽庞洪。道光素王，心传鲁东。跻民仁寿中，刑措销兵戎。
南巡歌十二章 其十一 于昭第十一
作者：陈廷敬
朝代：清
体裁：古风

于昭惟天惟圣皇，尽覆下土临万方。文思被格侔陶唐，读书万卷摛天章。倬哉云汉神龙翔，彤池洒墨江海光。山川留题奕叶长，从官拜赐罗御床。赉及守土同岩廊，旧臣何幸趋帝傍。鸾回凤舞亲携将，心依日月身江乡。我皇文治洵炜煌，辉映百汇皆蕃昌。微臣奉职占农祥，欲请未敢中傍徨，作歌传后示不忘。
南巡歌十二章 其十二 击壤第十二
作者：陈廷敬
朝代：清
体裁：古风

击壤歌太平，惟吾君圣神。万里绝沙漠，扫除妖氛安黎元，尚虑疾苦壅上闻。岁在木，日营室。皇乃时巡，供张不复烦吾民。枯者以濡，寒者以暄。除租赋，以裕其储蓄。方伯二千石，复其爵秩。俾谨身抚字，子养有若父与昆。蠲释苛与烦，囹圄之幽回春温。天子实活我，不知狱吏尊。自兖沿吴越，恺泽流无垠。路无拾遗之夫，恤商惠农时，吏不呼门。九歌既叙兮九叙惟歌，九州欢愉兮九奏孔多，亿万斯年兮舞蹈太和。
南巡歌十二章 其四 江南北第四
作者：陈廷敬
朝代：清
体裁：古风

江南北，江茫茫。吾君恩泽，江流与长。江以南，江以北，颂洋洋。缓新除旧赋，妇子偕乐康。江天高，高崇隆。上天施雨露，时乘驾六龙。瞻云而就日，万姓来邕邕。视听自我民，民依与天通。寿万亿年福禄同，年年三月春风中。
南旺分水行
作者：陈廷敬
朝代：清
体裁：古风

导淮桐柏会泗沂，东流于海禹所治。赵宋黄河决而南，淮与泗沂兼并之。河于中土一大物，况挟众流行恣睢。尔后六百有馀载，多为世患违津涯。吴艘越舶亘天来，神京陆挽人驴疲。伟哉潘生伏下职，建言为国陈良规。宋公举事不漫浪，下采群策褒参禆。是何老人白其姓，厥名曰英超等夷。铜壶倒影测累黍，玉尺量地穷四维。河湾接流二十里，北走千里诚一奇。我行南旺分水处，此岂地利皆人为。百川朝宗尽东下，却与西北浮云驰。君不见汉漕山东百万粟，更历砥柱多险巇。又不见唐挽江淮道汴洛，浊涛恶浪纷追随。泗沂实与汶水合，禹迹不湮劳川师。洪河德水宁有二，细流不择成大陂。古来万事亦如此，短歌微吟风涟漪。
南村
作者：陈廷敬
朝代：清
体裁：古风

烟中见南村，窈�径迷旧。陟危惊景佳，问俗讶名陋。丹砂一林染，鸣玉众泉漱。傍岩开荆扉，鸡犬喧清书。幽兴未云足，古道迎只堠。
南楼夜歌
作者：陈廷敬
朝代：清
体裁：古风

日落阑干霜气幽，灯昏钟鸣山寺楼。书帷窗幔下已久，天风新寒增暮愁。鸿雁嗷嗷集中洲，沙明月高繁露流。思君不见城南夜，黄草白云天尽头。
南楼见砥柱
作者：陈廷敬
朝代：清
体裁：古风

楼外砥柱山，几席浮青空。神禹所表置，高标天阙通。王屋连析城，秀色摩苍穹。登楼遥见之，怀古心忧忡。二崤秦垒灭，三川晋国雄。蛮触纷斗争，役役会有穷。渺然想开辟，元化观无终。
南溪游诗六首·其一
作者：陈廷敬
朝代：清
体裁：五言绝句

涉溪缘窈窕，不识有山家。忽到松门外，春风埽落花。
南溪游诗六首·其三
作者：陈廷敬
朝代：清
体裁：五言绝句

春阴柔桑枝，映此溪沙绿。烟中闻耒声，暮就田家宿。
南溪游诗六首·其二
作者：陈廷敬
朝代：清
体裁：五言绝句

泉声来远山，空林间人语。响多闻不殊，春风复春雨。
南溪游诗六首·其五
作者：陈廷敬
朝代：清
体裁：五言绝句

道人行药时，东垞复西崦。日斜返深林，落叶山扉掩。
南溪游诗六首·其六
作者：陈廷敬
朝代：清
体裁：五言绝句

晚云寒不飞，冻雨宿峰首。惟有远钟声，相随出溪口。
南溪游诗六首·其四
作者：陈廷敬
朝代：清
体裁：五言绝句

十日宿山房，春光变啼鸟。山月上复斜，半帘落花晓。
南溪赠别
作者：陈廷敬
朝代：清
体裁：七言律诗

南溪卜筑快幽深，况有楼居俯茂林。老至图书从散乱，春归鱼鸟任浮沉。山畦花药波红雨，轩砌藤萝晕绿阴。欲别夜阑勤秉烛，祗应明月照分襟。
南皮二绝句·其一
作者：陈廷敬
朝代：清
体裁：七言绝句

漳水潇潇霸业休，邺中文采自风流。甘瓜朱李西园夜，回首南皮是旧游。
南皮二绝句·其二
作者：陈廷敬
朝代：清
体裁：七言绝句

繁华寂莫在斯须，金谷池台遍绿芜。最是坠楼人未老，真珠终不负齐奴。
南皮道中和京江先生杨村旅宿与客谭江夏郭侍郎旧事诗
作者：陈廷敬
朝代：清
体裁：古风

伊余侍公下天汉，桂舟容与海西岸。敢云千里结同心，自顾凌风矫短翰。朅来惠我杨村篇，孤篷日上流馀绚。清文迢递引芳音，陈迹苍茫起遐观。昔者遗腹华奎儿，孪生两儿事并奇。楚王无子乃有二，何怪悠悠道路疑。楚宗奏上不得入，楚王辩章恣抵巇。中朝贵人习省事，乐取软熟誇嚅唲。江夏侍郎励风操，居是邦也行则危。但请勘王迹自白，大义炯炯世所知。亲王不勘是何语，四明一言兼八疵。侍郎竟刺扁舟去，舟胶冻水河边住。妖书告密何纷纷，北寺南衙莽错互。金吾缇骑夜如飞，十口孤村坠霜雾。百年青简谁为编，蕉园遗稿犹如故。览公新咏一高歌，吊古怀贤寄兴多。杜若洲长烟树远，相从无奈暮愁何。
南至微雪斋居怀同直敦复近公
作者：陈廷敬
朝代：清
体裁：七言律诗

阳琯初回綵线微，层阴连夜满皇畿。梅含绮阁花先放，柳暗龙池絮已飞。省署漏随银烛换，烟霄人向玉阶归。相思为报瑶台客，明日占云在禁闱。
南行将发京题彭访濂茅山集却寄二首·其一
作者：陈廷敬
朝代：清
体裁：七言律诗

梦里西窗可重寻，瑶华相赠比南金。春风送客花枝动，迟日维舟柳色深。佳句百篇千里路，尺书三载故人心。白头万事都抛却，犹爱夫君吴会吟。
南行将发京题彭访濂茅山集却寄二首·其二
作者：陈廷敬
朝代：清
体裁：七言律诗

九河水接五湖流，直到君家下小舟。岁月载添衰谢恨，江山一洗别离愁。春来远客今聊尔，老去狂歌且未休。了却南园重到意，乞身章上便林丘。
卜居不定题家书后二首·其一
作者：陈廷敬
朝代：清
体裁：七言律诗

题得乡书附短吟，地垆纸帐觉萧森。姓名己受当时责，筋力空教老境侵。蝴蝶梦魂寒抱影，梅花风月夜同心。只须乞取青山在，江北江南宅易寻。
卜居不定题家书后二首·其二
作者：陈廷敬
朝代：清
体裁：七言律诗

梦回夜气勘分明，已睡还醒万虑生。古堞夜乌啼自语，空梁山鬼啸无情。蒋山第宅终须弃，颍水田园且未成。赢得寒宵浑不寐，风帘钟漏度三更。
卧疾寄寿樊
作者：陈廷敬
朝代：清
体裁：七言律诗

春归何处渺天涯，门掩疏篱久客家。雨过啼乌还绕树，风吹惊蝶尚寻花。绿阴渐觉东墙厚，白日回看西岭斜。有约阳坡栖寂地，来时未必及秋瓜。
卧病辍直奉简入直诸公
作者：陈廷敬
朝代：清
体裁：七言律诗

半月双扉昼掩深，琐窗朱网忆沉沉。回惊廊阁三番仗，稍学仙人五戏禽。勾检箧书稀日草，料量围带减尘襟。数怜温语垂天问，蒲柳先秋自不禁。
即事忆山园
作者：陈廷敬
朝代：清
体裁：古风

阴云满中闺，晓露泫金井。种花三径荒，落叶万山静。玉徽流凄响，锦禽弄孤影。归来早闭关，水树欢朝景。
厅前水石
作者：陈廷敬
朝代：清
体裁：古风

怪石谁所作，开池俛前窗。其上想丘壑，其下观湖江。轻风澹微波，藻鱼自击撞。飒然风雨至，流声亦淙淙。念此一曲水，不殊万里泷。时节逼炎燠，即物心屡降。
去岁与牧仲同出西便门今春过此门感旧却寄
作者：陈廷敬
朝代：清
体裁：七言律诗

音书迢遰雁飞翻，往事重堪与细论。十里烟花随辇路，五更灯火出谯门。东都祖帐何人在，北海宾朋旧日存。再见渭城新柳色，残年销得几回魂。
友人见过
作者：陈廷敬
朝代：清
体裁：七言律诗

乡山我已讶归迟，何事逢君问路岐。世态可堪官达日，客怀先喜病轻时。重过旧邸吟寒雪，试倚西窗听竹枝。更话故交零落尽，香残镫冷十年思。
友人送梅
作者：陈廷敬
朝代：清
体裁：五言律诗

瑶华肯相赠，逸兴满春云。屋小稀枝放，窗明细蕊分。影怜寒日伴，香惜定中闻。浑似深山坐，朝朝到夕曛。
双扉
作者：陈廷敬
朝代：清
体裁：五言律诗

白版双扉掩，青篱小院幽。心情堪旧事，肺病及新秋。疏树墙月堕，閒花阶露流。谁知清夜景，一并入繁忧。
双望堡
作者：陈廷敬
朝代：清
体裁：五言律诗

千里营平道，青冥万仞山。烟烽双望堡，征戍几人还。塞柳春光断，边鸿夕照閒。萧条怀古意，匹马近榆关。
双溪桥寄廖衡素虞箴二首·其一
作者：陈廷敬
朝代：清
体裁：五言绝句

前日三江口，五朝复五暮。今日双溪桥，是向松江路。
双溪桥寄廖衡素虞箴二首·其二
作者：陈廷敬
朝代：清
体裁：五言绝句

江路人已远，临流独浩歌。思君若春水，日夜向秋波。
双镫檠
作者：陈廷敬
朝代：清
体裁：古风

双檠便且光，虽双同一足。量之尺不盈，夜夜栖双烛。双烛照残书，开卷愁已续。揩摩老眼困，一字屡诘曲。念昔年少时，六籍高阁束。时文侮圣言，謣语中流毒。背人探古册，未龀若嗜欲。群童守师说，每见遭诮辱。及今半面识，炎冷岂同俗。閒退转益亲，双檠对相勖。单檠不努力，坐待华颜促。寄语少俊生，檠烛寸如玉。无为墙角弃，此义韩公告。
发京日作
作者：陈廷敬
朝代：清
体裁：七言律诗

皇家秩祀重名山，晓别青霄侍从班。行色单车趋朔漠，离心一夜满燕关。平沙远水春天阔，细草秾花客路閒。咫尺铜龙隔清漏，觚棱风雨梦魂间。
发广陵夜行明日次宝应怀王方若
作者：陈廷敬
朝代：清
体裁：五言律诗

竹西歌吹罢，湾口似残春。何处金钗涧，相思玉局人。五湖犹在梦，三�可同邻。浩荡烟波里，沙鸥已自驯。
发松江奉怀杜梅梁先生二首·其一
作者：陈廷敬
朝代：清
体裁：五言律诗

旅馆春临水，随潮夜出城。海风常欲冷，江雨急无声。梦与九峰别，情将万古生。集仙门外路，天上迥分明。
发松江奉怀杜梅梁先生二首·其二
作者：陈廷敬
朝代：清
体裁：五言律诗

身世谁相识，孤舟晚自横。野花随岸泊，村径落潮行。风物犹今昔，声名属老成。并州棠树在，想见旧游情。
发武林寄桐城先生维扬
作者：陈廷敬
朝代：清
体裁：七言律诗

湖水盈盈照白头，谢公东阁在扬州。谁期洛下三年别，重作江南两地留。风雨连宵如昔梦，云山今日是归舟。相思不逐春光老，明月长江万古流。
发沁州怀铜川
作者：陈廷敬
朝代：清
体裁：七言律诗

赤嶂黄沙草树荒，铜鞮山色颇苍苍。离心只堠兼双堠，客泪清漳并浊漳。野宿征夫连晓语，南飞旅雁背人翔。鸡鸣往路空回首，惆怅衣篝五夜霜。
发蓟州循燕山下行向玉田道中作
作者：陈廷敬
朝代：清
体裁：七言律诗

回合青冥路欲无，马蹄尽处出平芜。天临绝塞围沙漠，地涌连山接海隅。近日喜开三殿诏，当时閒按九边图。雕弓羽骑东游壮，却笑终生有弃繻。
发金陵登燕子矶
作者：陈廷敬
朝代：清
体裁：七言律诗

燕子飞时矶上过，石头牛首近如何。六朝旧垒山千点，万古长江海一波。烽火几曾烧野草，楼船终不碍渔歌。只今虎踞龙盘地，北拱神京王气多。
叠两少宰见和韵二首·其一
作者：陈廷敬
朝代：清
体裁：五言律诗

平生湖海意，飞动不曾慵。千里吴洲月，长江建业钟。烟波定相访，鸾鹤偶然逢。正想云亭字，先须载酒从。
叠两少宰见和韵二首·其二
作者：陈廷敬
朝代：清
体裁：五言律诗

藻鉴今焉用，文书祗自慵。无言温室树，每过夕阳钟。汗漫期何处，淹留惜易逢。旧游东郭子，又得二年从。
叠元日韵与两少宰
作者：陈廷敬
朝代：清
体裁：七言律诗

扰扰尘埃一夜忙，新年追逐在班行。崎岖阮藉东西路，颠倒元龙上下床。腊退柳桃应自媚，辛残姜桂有馀芳。苍颜白发吾曹甚，愁入青春睡味长。
叠前韵和雪坞
作者：陈廷敬
朝代：清
体裁：七言律诗

春明归路日西斜，潦倒重来似出家。上院早过依夏刹，故丘临别忆秋瓜。往还北陆三回雁，荣落东园几处花。再到双林瞻顶相，半天风雨散檐牙。
叠前韵邀张敦复尚书励近公通政游西堤
作者：陈廷敬
朝代：清
体裁：五言律诗

愁处花迎笑，眠时鸟唤醒。泉流银浦白，山入缭墙青。瑶草三霄路，香茅四照亭。欲邀湖畔去，弄月泛空冥。
叠前韵酬北山给事见和立秋日诗
作者：陈廷敬
朝代：清
体裁：七言律诗

清时将略重期门，好武能文可细论。锁院科名双鬓发，垂帘风雨十晨昏。缥囊久点还词苑，彩笔谁兼似谏垣。玉勒宫花思往事，曲江宴后叠承恩。
叠虞箴元日立春韵
作者：陈廷敬
朝代：清
体裁：七言律诗

颂椒剪綵亦生涯，春日新年送物华。北极朝元还卧阁，东村迎气记山家。辛盘青韭来河朔，小宴黄柑擘永嘉。应见泰阶多胜事，和风先报曲江花。
口号与翁宝林少宰
作者：陈廷敬
朝代：清
体裁：七言绝句

春城杨柳三眠后，江馆樱桃九熟时。赢得残年归计晚，眼中花雾鬓边丝。
古台曲三首·其一
作者：陈廷敬
朝代：清
体裁：五言绝句

古台云日午，溪口水烟昏。恰到茅堂里，春风自闭门。
古台曲三首·其三
作者：陈廷敬
朝代：清
体裁：五言绝句

有客希到门，蹋破碧苔色。春风瑶草花，闻香不曾识。
古台曲三首·其二
作者：陈廷敬
朝代：清
体裁：五言绝句

幽人住何许，朝眠紫霞室。梦觉闻松风，起行理瑶瑟。
古意二首·其一
作者：陈廷敬
朝代：清
体裁：古风

春草随长陌，年年著旧痕。教人归未得，且莫怨王孙。
古意二首·其二
作者：陈廷敬
朝代：清
体裁：古风

单飞不作行，单宿不同处。记得双宿时，前年旧洲渚。
古榆关
作者：陈廷敬
朝代：清
体裁：七言绝句

白草黄云出乱山，渝河东下古榆关。沙场多少征夫恨，行到长城惨客颜。
句容道中寄彭蓼洲史胄司二首·其一
作者：陈廷敬
朝代：清
体裁：七言绝句

三茅谁继古仙踪，占断金陵地肺重。归去海山犹未是，教人却忆小茅峰。
句容道中寄彭蓼洲史胄司二首·其二
作者：陈廷敬
朝代：清
体裁：七言绝句

二子清词独起予，琅嬛秘籍近何如。然青检遍仙人录，应在随銮第七车。
召伯埭
作者：陈廷敬
朝代：清
体裁：七言绝句

出镇东南节盖雄，广陵北埭晋时功。已无双桧甘棠在，此地人知忆谢公。
召见懋勤殿应制
作者：陈廷敬
朝代：清
体裁：七言绝句

久泛流霞是露盘，每尝仙膳胜调兰。凤池日暖恩波厚，内殿犹分玉箸餐。
台树二首·其一
作者：陈廷敬
朝代：清
体裁：五言绝句

去倚台树送，来倚台树迎。来时台树在，去日不同情。
台树二首·其二
作者：陈廷敬
朝代：清
体裁：五言绝句

台上古时树，下荫今城曲。秋风树叶黄，春风树叶绿。
史事偶閒戏题长句为医者孙生
作者：陈廷敬
朝代：清
体裁：七言律诗

图书跌宕谢公卿，贫病交游尚有情。药裹年华逢蓟子，枕中仕宦笑卢生。几人青史题无愧，自古黄金铸可成。留取一篇方伎传，尘埃扰扰胜浮名。
史局得韩山书却寄
作者：陈廷敬
朝代：清
体裁：七言律诗

行屋千峰万岭分，西来苍翠入斜曛。几场春梦翻残史，一片閒心寄野云。见说故人方纵酒，传来新句最能文。寒窗灯火平生语，除却君知世不闻。
史胄司端尹奉使南海却寄
作者：陈廷敬
朝代：清
体裁：古风

昔我北镇奉明诏，东上海楼俯清眺。海水沄沄不满眼，望远倚楼独长啸。三十年馀一瞬过，回头颇惜朱颜少。驱驰未尽登临意，偪仄依然卧蓬藋。今君南海使再行，往事不殊官同调。少壮能为万里游，山行水宿向炎洲。黄木湾径扶胥口，紫澜碧浪堆陵丘。祝融冠冕俨王者，视诸海神如公侯。使星所临气晻霭，方飨拱揖若有求。只今天帝眷四顾，中原黎庶安锄耰。海波不兴岁屡稔，五谷饱饫鱼蟹休。蜃楼蛟室尽帖妥，实惟廊庙思遐幽。八极大瀛在怀抱，兹海一泓才浮沤。曰归此意达帝所，精魂恍忽神光留。使者诗尽人间意，入海穷搜百灵閟。韩公之碑苏公诗，如子之才端可致。仙人托兴虽偶然，莫使斯文但游戏。归来归来玉座高，直上青天展鹏翅。
史蕉饮都谏春泉洗药图
作者：陈廷敬
朝代：清
体裁：七言绝句

欲访名山未有期，鹿门逸兴谢家诗。御沟流到春泉水，正是当阶红药时。
右军书乐毅论真迹歌
作者：陈廷敬
朝代：清
体裁：古风

刻石多有乐毅论，风格独让快雪堂。摩挲卷帙老将至，想像用意分豪芒。藤阴别馆见真迹，得此令我书传香。昔者晋室遘丧乱，南渡士民何仓皇。兵革未偃盛文藻，风流墨妙传两王。大令学书特从横，右军作此严其防。庖丁游刃中肯綮，东野钩百看腾骧。金绳玉锁不受缚，天马脱辔群鸿翔。神光陆离势欲动，洛灵容与骖鸾皇。又如大海回波澜，珊瑚碧树枝柯长。夏瑚周鼎历世宝，法墨直欲与颉颃。展转六朝谁所得，漂零百战同兴亡。晋阳之甲杂儒翰，贞观御府亲收藏。太平主家借摹写，明珠翡翠罗缥缃。如云宾客一朝散，丹青豪素空籯箱。大索十日闭朱邸，老妪衣缝潜携将。投之爨下实虚语，人间那得知其详。世上小儿学解事，诋诮正士嫌锋铓。蛟龙岂无角牙厉，雷霆变化谁能量。岐阳石鼓久漫灭，昭陵茧本沉芬芳。我贫讵有千金直，过眼矜耀神扬扬。是日聚观如堵墙，击撞抵触头低昂。檐花正落飘不入，燕泥欲下能禁当。心记指画争俄顷，焉得常置几案傍。默嘱鬼物善诃护，干戈时代遥相望。断行短纸人爱惜，晋家陵土今荒凉。对此涕泪翻淋浪，人寿几何徒羡女，日斜掩卷魂黯伤。
司农署中题壁
作者：陈廷敬
朝代：清
体裁：七言绝句

署尾文书镇一堆，五花临判日迟回。田园正忆丛残句，黄纸蠲租白纸催。
合和羹二首·其一
作者：陈廷敬
朝代：清
体裁：七言绝句

衢歌含哺敢忘情，华省翻成麦饭名。不笑唐风多俭陋，茅茨曾啖小人羹。
合和羹二首·其二
作者：陈廷敬
朝代：清
体裁：七言绝句

盐䜴休烹娄护鲭，山蔬点就瓦盆盛。交情淡久真如水，肉食何人忆大羹。
合欢花二首·其一
作者：陈廷敬
朝代：清
体裁：五言律诗

子岂无知者，枝开敛复斜。青蓂空有荚，朱草不生花。晕碧笼轻霭，裁红散晚霞。合欢名并美，相伴在天涯。
合欢花二首·其二
作者：陈廷敬
朝代：清
体裁：五言律诗

春芳亦既歇，艳质丽天中。桃叶粗嫌俗，杨花细让红。卷舒应爱日，开落最禁风。长记嵇生语，忘忧并著功。
吊富川令刘江屏殉节诗
作者：陈廷敬
朝代：清
体裁：七言律诗

荒城落日阵云閒，烈士如生碧血殷。太尉威灵高战伐，杲卿风节壮河山。孤忠誓死收群盗，数语临危动百蛮。感泣至尊当殿诏，科名终不愧朝班。
同健庵竹垞登黑窑厂高处宴集
作者：陈廷敬
朝代：清
体裁：古风

吾曹文字饮，同游无择行。虎坊南寻春，龙潭北探胜。北台风摇摇，所贵豁野兴。空阔不碍目，四天垂欲竟。峰堆众岚昏，水漾一波净。日下松坛阴，深碧郁交映。俛仰乃自适，飞跃各相命。夫君独栖栖，曷不师尼圣。删述志千秋，反鲁乐则正。吾歌或可夫，安能独无懜。亦有木强韩，窄韵长诗称。呜乎敢望公，窘曲押竞病。
同南溟湘北春宿左掖闻贻上将至用坡公喜刘景文至韵迎之
作者：陈廷敬
朝代：清
体裁：古风

李生昼眠惊相呼，谓言数子不满隅。历下髯王久不见，只今如髯天下无。俄而起舞忽离立，问言不答歌夫夫。故知斯人有真赏，何论醉倒蛾眉扶。同时聚集者三子，张公九尺美鬓须。为人风义好文藻，亦云此理良非迂。苍龙奋蛰烟景媚，万象品物皆昭苏。星光下烛耀众采，谁能谣诼惊彼姝。我顾二子发长啸，碧山差乐宁负吾。髯兮与尔俱白首，扁舟可载终江湖。
同永平唐太守滦州吴守滦河放舟晚登偏凉汀二首·其一
作者：陈廷敬
朝代：清
体裁：七言律诗

滦江极浦移舟远，桼水交流放棹宽。隔渚濛濛空翠合，连波淼淼夕阳残。渔村门巷桃花映，佛寺楼台石笋攒。晚泊谢公栖隐处，欲携襆被宿层峦。
同永平唐太守滦州吴守滦河放舟晚登偏凉汀二首·其二
作者：陈廷敬
朝代：清
体裁：七言律诗

黄洛城西历翠微，金泉亭北頫斜晖。落花低槛时沾酒，细雨深林不湿衣。丹顶霞明雏鹤小，银鳞水长�鱼肥。也从仙吏销忧到，归梦江湖忆钓矶。
同湘北送贻上东归
作者：陈廷敬
朝代：清
体裁：七言律诗

青丝络酒玉壶香，未到分携意已伤。客路萧条偏入梦，离魂老大易沾裳。即教对面翻成别，却费来书细作行。月落灯残思后夜，断鸿寒影最苍茫。
同行诸子皆江南人即事有赠
作者：陈廷敬
朝代：清
体裁：七言律诗

轻寒薄霭汎遥津，一出青门事事新。官舫但容搜句客，别船还载著书人。河桥烟柳堪相赠，江县红梅早放春。君是南归我去北，不知谁主与谁宾。
向云泽直史馆有每更五日直已是十年留之句以史事之难也为广其意
作者：陈廷敬
朝代：清
体裁：五言律诗

东风逐骕骦，蚤出斗鸡坊。简竹青连舍，书签绿映床。落花春水细，垂柳夹城长。荏苒更番直，犹胜陛楯郎。
向云泽自曹州以牡丹见遗赋答
作者：陈廷敬
朝代：清
体裁：七言律诗

春风料峭几枝斜，秾艳依然带露华。牧佐旧为芸阁吏，曹州今有洛阳花。写生银管曾修史，入席天香抵坐衙。茆舍竹篱还称否，凭君相赠到烟霞。
君子有所思行
作者：陈廷敬
朝代：清
体裁：乐府曲辞

生民皇古前，心志自澹泊。迨彼喜怒烦，忧患抵中恶。圣人急其病，道和救以药。作乐反性初，缘情礼乃托。悠哉咸韶音，风淳合冥漠。絙桐通神明，截竹谐苇籥。千秋凤一鸣，四海皆安乐。
吴大理宅观菊行
作者：陈廷敬
朝代：清
体裁：古风

自为燕山十载客，轩窗寂莫无黄花。今年何处花最盛，走马来寻大理家。九日传闻思一见，人事经秋阻游宴。十月向尽开未残，天寒野阴飒霜霰。小阑曲幕云锦张，屏风隔花花低昂。想君位次有深意，宛然置我东篱傍。坐中豪健富与王，亦有两吴成清狂。逡巡相视不欲去，白日渐没冬夜长。冬夜沈沈钟漏度，镫火交横花影互。不知雨雪空中多，铜槃绛蜡销烟雾。万点繁英岂等閒，百罚深杯莫论数。君不见去年花贵京城里，朱门进花如流水。今年花贱军兴时，公侯边头征马嘶。世间万事反覆俱如斯，与君倾倒且尽花前卮。
吴桥道中题刘随州诗寄查夏重
作者：陈廷敬
朝代：清
体裁：古风

望望东阳城，暧暧将陵树。我慕刘随州，清诗美无度。此地飏蛾眉，同生逢妒嫭。惜哉后来者，耳食徇好恶。非君谁与言，佳期不可遇。行行已晦月，离心驰永路。长川虽暂娱，大江欲飞渡。故人来何时，春水悠悠去。
吴耕方侍读急装出广宁门一夕卒于逆旅贫不能敛行道伤叹追悼寄其孤
作者：陈廷敬
朝代：清
体裁：五言律诗

多病交因密，常贫世与疏。旅亭一宿客，昨日数行书。道术终何得，饥寒屡晏如。文章曹志在，流恸想充闾。
吴耕方翰林自其先世三为国学官诗
作者：陈廷敬
朝代：清
体裁：古风

世祖临御日，边隅宴无事。向用文学臣，豁达少拘忌。曰惟严制科，始进绝流弊。南北上贤书，殿廷诏历试。晓风含元侧，儒衣飘翩侍。辇路细草菲，抽毫发遥思。漏鼓隔花外，宫莺啭苍翠。閤门下题目，重瞳校文艺。翰林冠南彦，三试名不二。虽匪一战霸，十上徒憔悴。至今春雨诗，雅缛称经义。帝叹此奇才，准以贡士例。对策铜龙前，帝喜在高第。竟至越春官，此人上所置。回首苍梧云，往事横涕泗。穰穰时会殊，冉冉日月逝。左迁学署丞，经年独留滞。朗吟百寮底，脱略公卿势。屈贾才见疏，皋稷时所致。吁嗟老郑虔，三绝今犹记。朅来惠长谣，风流郁清制。上言陈主恩，下言引家世。君之高王父，亦仕成均地。是时贵生徒，人文实振厉。肃肃胄子行，落落青衿意。磨丹渍墨间，关国家大计。名臣三数公，皆先生高弟。逮君之王父，先后清尘继。缅怀庄烈时，临雍步阶戺。公班立馆下，望见容状异。顾问此何官，厥官何姓字。引坐黄幄右，倾耳聆论议。琅琅鲁颂音，大吐儒生气。锦绮出上方，小臣前拜赐。故知人重官，初不以禄位。君今绳祖武，肯使声华替。乃者圣天子，罗贤充中秘。东马严枚流，登用各以次。尝欲开荐口，揣分辄逊避。中原方治兵，豪英手戎辔。幕府资参谋，朝廷望开济。君其务韬晦，宝玉岂终弃。名誉起贱贫，君臣视遭际。古来贤将相，静养俟所至。
吴门回舟走笔杂题留别访濂五首·其一
作者：陈廷敬
朝代：清
体裁：七言绝句

玉局筵前捩舵行，长思苦语尽平生。淋漓一夜征衫湿，不是人间离别情。
吴门回舟走笔杂题留别访濂五首·其三
作者：陈廷敬
朝代：清
体裁：七言绝句

把君诗卷重玙璠，赠我新篇道气存。绝妙好辞髭亦白，乃知文字是名根。
吴门回舟走笔杂题留别访濂五首·其二
作者：陈廷敬
朝代：清
体裁：七言绝句

两度高斋往却还，忙时相对别时閒。白云回首姑苏道，不觉归帆过惠山。
吴门回舟走笔杂题留别访濂五首·其五
作者：陈廷敬
朝代：清
体裁：七言绝句

肠断孤舟春水声，双鱼远寄百愁生。无情颇记楞严语，度世何尝不有情。
吴门回舟走笔杂题留别访濂五首·其四
作者：陈廷敬
朝代：清
体裁：七言绝句

青天万仞一身形，飞去何因有翅翎。今日黄粱虽已熟，卢生枕上不曾醒。
周在清孝廉馆王眉长学士家数以学士意来诊视余疾写怀申谢之作十二韵
作者：陈廷敬
朝代：清
体裁：五言排律

卅年如隔世，相对意苍茫。蕊榜人还少，槐根梦许长。物华遽超忽，迟暮独凄凉。语默思难遣，逢迎性颇伤。病缘闻道晚，时为访医忙。臣朔公车客，留侯辟谷方。药来尝苦口，事往戒回肠。肝胆虽颠错，心神顿激昂。古人知国士，吾老惜文场。伴直因松月，栖巢得凤皇。云天殊浩阔，鹏路合翱翔。他日纡簪绂，无须学楚狂。
和人烧香曲
作者：陈廷敬
朝代：清
体裁：七言绝句

不论年老与身忙，万劫浮生坐里长。何限娑婆閒世界，能消几许六铢香。
和子瞻饮酒四首·其一
作者：陈廷敬
朝代：清
体裁：古风

市朝递相欺，幽独娱吾真。自非饮者流，百感危其身。萧然杯觞进，宛尔颜颊新。指口但此物，掉头谢时人。
和子瞻饮酒四首·其三
作者：陈廷敬
朝代：清
体裁：古风

少寐甘独眠，枯肠辍夜茗。胶胶晨鸡鸣，䀹䀹鳏鱼醒。今来红尘中，颇涉黑甜境。所幸肺病苏，一杯还酩酊。
和子瞻饮酒四首·其二
作者：陈廷敬
朝代：清
体裁：古风

我生命在天，举杯属云汉。畴能却老病，聊用缓忧患。幻影悉破除，风霜一销散。夜长忽复醒，愁来每投间。
和子瞻饮酒四首·其四
作者：陈廷敬
朝代：清
体裁：古风

梅蕊忽在眼，蕉叶时沾唇。自识瓮头味，不数梨花春。英英林开府，此事功莫邻。空传梅麓翁，白首为波神。
和张尚书芙蓉岛新题十韵 其一 松堤
作者：陈廷敬
朝代：清
体裁：五言绝句

草铺绿裙腰，水系青罗带。何似苍松鳞，十万森羽旆。
和张尚书芙蓉岛新题十韵 其七 枫亭
作者：陈廷敬
朝代：清
体裁：五言绝句

枫亭名转佳，丹林交叶露。借问金闺人，何年此中住。
和张尚书芙蓉岛新题十韵 其三 青槐陌
作者：陈廷敬
朝代：清
体裁：五言绝句

紫陌红尘路，常时共往来。迷花倚石处，犹见旧宫槐。
和张尚书芙蓉岛新题十韵 其九 竹垞
作者：陈廷敬
朝代：清
体裁：五言绝句

纱帽烟梢罥，山衣露筱沾。万竿须截去，风月可平添。
和张尚书芙蓉岛新题十韵 其二 芙蓉岸
作者：陈廷敬
朝代：清
体裁：五言绝句

灼灼拒霜花，风前颜色久。萧森苏公堤，应悔树桃柳。
和张尚书芙蓉岛新题十韵 其五 杏圃
作者：陈廷敬
朝代：清
体裁：五言绝句

塞北山杏多，江梅藏花坞。江南野梅多，文杏栽于圃。
和张尚书芙蓉岛新题十韵 其八 兰皋
作者：陈廷敬
朝代：清
体裁：五言绝句

东皋被香兰，不异在空谷。风吹无人时，芳意抱幽独。
和张尚书芙蓉岛新题十韵 其六 桂丛
作者：陈廷敬
朝代：清
体裁：五言绝句

昔我山中室，其名亦桂丛。幽香在何许，到处逐秋蓬。
和张尚书芙蓉岛新题十韵 其十 薇馆
作者：陈廷敬
朝代：清
体裁：五言绝句

紫薇百日花，温室万年树。君坐黄昏时，试咏白公句。
和张尚书芙蓉岛新题十韵 其四 莲溪
作者：陈廷敬
朝代：清
体裁：五言绝句

木莲欲作花，水莲半著子。将花比人面，两两皆相似。
和敦复悼马诗二首·其一
作者：陈廷敬
朝代：清
体裁：七言绝句

憔悴金坡蹀躞行，三鬉剪出欲平明。青丝送老横门道，不尽黄云万里情。
和敦复悼马诗二首·其二
作者：陈廷敬
朝代：清
体裁：七言绝句

惊雷骤雨识危途，电火光中跃的卢。不为锦障泥暂惜，报恩珍重在斯须。
和湘北再送仲如
作者：陈廷敬
朝代：清
体裁：七言律诗

玉笛关山远送行，欃枪影落罢东征。霜高元菟秋深戍，月上黄龙塞外城。木叶砧声催别思，玉堂诗句怅离情。公馀词赋知无敌，欲使才名重两京。
和讱庵忆故山叠前韵见简
作者：陈廷敬
朝代：清
体裁：七言律诗

传柑时节见桃诸，已老谁能感岁除。节物一尊残夜酒，年华几卷旧时书。心怜去日都无处，梦醒浮生可自如。最是乡园离别意，青山迟暮信音疏。
和讱庵立春日口号三长句兼怀阮亭·其一
作者：陈廷敬
朝代：清
体裁：七言律诗

长须更遣致诗频，忘却新年十日春。万井烟花连闭户，六街灯火隔流尘。稍怜将老亲书卷，深觉多愁让酒巡。极目川途满冰雪，苑梅官柳暂留人。
和讱庵立春日口号三长句兼怀阮亭·其三
作者：陈廷敬
朝代：清
体裁：七言律诗

旧好新知日自非，一台二妙讵相违。寒空鸳鹭春风并，燎火鱼龙晓势飞。羽檄刺闺时渐少，文章报国事全稀。猎夫渔老吾终去，未许君才遂拂衣。
和讱庵立春日口号三长句兼怀阮亭·其二
作者：陈廷敬
朝代：清
体裁：七言律诗

相思元夜欢游日，刘董汪王兴未赊。客舍镫前催羯鼓，水楼春尽赋杨花。存亡几处无音耗，少壮于今有鬓华。却忆冯唐郎署在，閒门深闭苦思家。
和贻上嘉陵驿见怀
作者：陈廷敬
朝代：清
体裁：七言律诗

客里音书寂寞迟，西风过雁苦参差。穷交别后三年泪，好事传来八子诗。杜曲寒花秋送远，嘉陵古驿夜相思。销魂桥外残阳树，衰柳天涯忆汝时。
和赵秋谷观海诗二首·其一
作者：陈廷敬
朝代：清
体裁：七言绝句

求诗入海气峥嵘，却卷波澜见老成。香土踏残才思尽，当时我亦一狂生。
和赵秋谷观海诗二首·其二
作者：陈廷敬
朝代：清
体裁：七言绝句

晨朝骑鹤暮行云，洞府仙官太有情。只恐未忘人我相，海山毕竟让无生。
和阳关曲三首·其一
作者：陈廷敬
朝代：清
体裁：词

柳色年年似渭城，客中相送客中行。一杯酒尽君须去，故遣阳关三叠声。
和阳关曲三首·其三
作者：陈廷敬
朝代：清
体裁：词

酒醒人远柳条閒，草长沙场接塞山。遥识玉门春不度，夕阳何处是阳关。
和阳关曲三首·其二
作者：陈廷敬
朝代：清
体裁：词

银瓶沽酒玉壶倾，醉别多于醒别情。与君莫作匆匆别，听取阳关第四声。
咏古四首·其一
作者：陈廷敬
朝代：清
体裁：古风

托志在大雅，讲德观王风。永言播声律，和平民所衷。五弦奋逸响，竽瑟难为工。诗亡演别体，绮靡将焉终。我圣放郑声，伟哉删述功。烂然三千篇，磨灭浮烟空。
咏古四首·其三
作者：陈廷敬
朝代：清
体裁：古风

虞帝善使民，造父善使马。吾生良有涯，精爽讵相假。人命如虫蛾，膏火竞涂赭。达人且乐天，悠然以陶写。日月从跳丸，匡坐自潇洒。
咏古四首·其二
作者：陈廷敬
朝代：清
体裁：古风

伊傅起岩野，千载道寥寥。子房王者佐，英风振孤标。报韩计不就，椎秦功已高。呜呼博浪中，举事轻鸿毛。后来刘项辈，以此气益豪。匹夫定王霸，片言胜萧曹。晚从赤松游，黄石可相邀。